url: =Aung San Suu Kyi Singapore ah kumpi vaitawh zinding ~ ZD :: ZOMI DAILY\nposted on 30 November 2016 at 8:57 am Lomkholna: Myanmar, News, Sawltak, Singapore\nMyanmar State Counsellor Aung San Suu Kyi pen Singapore ah kumpi vaitawh November 30 panin December 02 dong zinding cih Singapore’s Ministry of Foreign Affairs (MFA) te’n zanni in genkhia uhhi.\nSingapore Prime Minister Lee Hsien Loong ii sapna tawh azinding hi a, kumpi vaihawmna tawh muakna “Official Welcome Ceremony” banah kumpi huangsung Singapore Istana ah nitak an nekpihna zong ki neihpihding cihi.\nThursday ni in Singapore aom Asian Civilisations Museum ah akibawlding ahi “Cities and Kings: Ancient Treasures from Myanmar” kici Myanmar Artefacts Exhibition ahzong Aung San Suu Kyi leh Lee Hsien Loong te Guests-of-honour in kihelding uhhi.\nAung San Suu Kyi ii khualzinna Agenda lakah IE Singapore’s Global Conversations cihzong kihel a, Singapore tawh sumzon paizonzia kikupkhopna zong neiding uhhi.\nKawlgam pen Singapore ii Trading Partner gamkhat hi a, 2015 kumsung bekbek inzong S$3.57 billion bang Trading kinei cihi. Singapore gam adingin Kawlgam pen “28th largest trading partner” ahihi.\nKawlgam ading leuleu in Singapore pen “third largest trading partner” hikik leuleu hi. China leh Thailand khitzawh Singapore pen Kawlgam in Trading aki limneih mahmah ahihi.\nTuaban ah Singapore gampen Kawlgam sungah Investment honglimbawl mahmah gamlianpen nihna ahihi. Tukum October khabei ciangciang Kawlgam ah Investor alianpen China (US$18.5 billion) hi a, tuazom ah Singapore (US$15.6 billion) ahihi. “Second largest investor” in aki ciamteh ahihi.\nSingapore gamsung ah “Singapore Botanic Gardens” cih pak huan nopci mahmahkhat nei uh a, tua pak huan sungah leitung mi minthang te mintamsak in Orchid “Paalpi pak” namtuamtuam nei uhhi. Tutung Aung San Suu Kyi akhualzin hunsung inzong zahtakna, pahtawina in Orchid mintapsakna neiding uhhi.\nSuu Kyi pen Singapore azin nunung 2013 kumpek hita a, tuazawh tuni azinkikding hipan hi.\nSuu Kyi Singapore khualzinna ah Union Minister for Commerce U Than Myint, Minister of State for Foreign Affairs U Kyaw Tin, Ministry of National Planning and Finance, President’s Office, Ministry of Foreign Affairs cihte panin Officials pawlkhat in zuiding cih kiza hi. ZD Sawltak #zomidaily\nPrevious: Malaysia khuasung mawtaw Accident, mi 4 si, 1 liamgawp ~ ZD\nNext: Malaysia UNHCR zumpi 09 December 2016 (Friday) ni kikhakding ~ ZD\nThakhat-a Na Kisap (The Immediate need) ~ Evan. Suangh Dal


timestamp: atn

url: ="Mihing ahi Ezekiel aw, Taia khuapi a ukpa kiangah Topa Pasian ahi keimah in ka gennop thu, ama tungah hih bangin gen in: "Kisaktheihna lungsim lianpi nangmah in na nei a, kei, pasian khat ka hi hi, na ci hi. Nang pen pasian bangin pil na kisak hangin mihing na hi lel bek hi.\nDanel sangin pil na kisa zaw a, theihloh a neiloin na kingaihsun kha hi.\nNa pilna leh na siamna tawh ngun leh kham tampi na nei hi.\nSumbawl na siamna tawh na hauhna na behlap a, na hauhna na kisaktheihpih hi.\n"Tua ahih manin Topa Pasian ahi keimah in ka hong genin-ah: Nang pen pasian zahin a pil kisa na hih manin\nthukhualna a nei hetlo galte, nang ka hong simsak ding hi. Na pilna leh na siamna tawh na lamsa na khempeuh amaute in hong vatmaisak ding uh hi.\nAmaute in nang hong that ding uh a, na hankhuk ding tuipi sungah hong khia ding uh hi.\nNang a hong that ding a hong kuan ciangun, kei pasian bang hi ing, na ci lailai diam? Nang hong thatte na tuah ciangin mihing na hih lelna hong kilang ding hi.\nGamdang mite khutsungah ui bang lelin na si ding hi. Topa Pasian ahi keimah in hih thu ka gen khin hi," a hong ci hi.\nTopa in kei kiangah thu hong genkik a,\n"Mihing ahi Ezekiel aw, Taia kumpipa in a thuak ding tawh kisai-in tamlawh in la, Topa Pasian ahi keima thugen, hih bangin gen in: "Nidang lai-in mi kicing etteh pha khat na hi a, pilna leh hoihna tawh a kidim na hi hi.\nPasian Eden huansungah nang na teng a, suangmanpha nam khempeuh tawh na kizem hi. Karnelian, topaz, leh jasper, khrisolait, beryl, leh onik, sapfaia, karbankel, leh emerald suangmanphate, nangma kizepna hi a, kham tawh kibawl kizepna tampi tak zong na nei lai hi. Hihte khempeuh nangma-a dingin na suah ni-in a hong kibawlsak ahi hi.\nSathau a kinilh kherub-te nang ka hong cingsak a, ka mual siangtho tungah nang na teng a, a te zaizai suangmanphate lakah na vak kawikawi hi.\nGamtatsiat ding na kipat ma hun ciangdong, na suah tunga kipanin na gamtatna khempeuh paubaanna khat beek omlo hi.\nNa sumbawl luatna hangin mi ngongtat na suak a, mawhna sungah na tungkha hi. Tua ahih manin ka mual siangtho panin nang ka hong hawlkhia a, a te zaizai suangmanphate lak panin nang a hong cing kherub-te in a hong hawlkhia uh hi.\nNa melhoihna na kisaktheihpih kha a, na minthanna in nang hong haitatsak hi. Leilak ka hong denna a, kumpi dangte hilhkholhna-in nang ka hong koih hi.\nA manloin sum na bawl luatna hang, tua bang na mawhna hangin na biakna munte na siasak hi. Tua ahih manin khuapi sung ka hal a, a vekpi-in kangtummang hi. Nangmah a hong en mi khempeuh muhna-ah vutlevai ka hong suah hi.\nTu-in nang a maimang paisuak na hita a, nangma tuah bang a tuahkhak ding uh nang hong theisa minam khempeuhte lau-in a ling uh hi," a hong ci hi.\n"Mihing ahi Ezekiel aw, Sidon lam nga in la, a siatna ding thu genkhol in.\nTopa Pasian ahi keimah in ka gen thu, amaute kiangah hih bangin gen in: "Sidon khuapi aw, kei pen nangma lang ka hi a, nangma tungah ka hong bawlna hangin mite in kei hong phat ding uh hi. Nangma sungah a teng mite gimpiakna tawh ka siangthona ka lah ciangin Topa ka hihna thu amaute in hong thei ding uh hi.\nNangma sungah cinatna ka tungsak ding a, na kongzing khempeuhah sisan ka luangsak ding hi. Na kimkot khempeuh panin nang hong kisim ding a, na mi khempeuh kithatlum mang ding hi. Tua ciangin Topa ka hihna thu na hong thei ding hi," a hong ci hi.\nTua ciangin Topa in kei kiangah, "A kimkota om Israel mi a simmawh minam dangte in tu-in simmawh nawnlo ding uh a, Israel mite sunin a nasak thei ding ling leh lingkung tawh kibang nawnlo ding uh hi. Tua ciangin Topa ka hihna hong thei ding uh hi," a hong ci hi.\nTopa Pasian in kei kiangah, "Minam tuamtuamte lakah ka thehthangna panin Israel mite ka kaikhawm kik ding a, kei pen a siangthopa ka hihna thu minam khempeuh in hong thei ding uh hi. Tua ciangin ka nasempa Jakob ka piak leitang ahi amaute gam sungah Israel mite a teng ding uh hi.\nTua gam sungah lungmuang takin teng ding uh a, amaute in inn lamin, leenggui suan ding uh hi. Israel mite a simmawh minam dangte gim ka pia ding a, Israel mite ahih leh lungmuang takin om hithiat ding uh hi. Tua ciangin Topa amau Pasian ka hihna thu amaute in hong thei ding uh hi," a hong ci hi.


url: =Myanmar, Zogam le Zomite’ Zawnna. - Laibu Saal\nHome > Thuluui/Articles > Myanmar, Zogam le Zomite’ Zawnna.\nMyanmar, Zogam le Zomite’ Zawnna.\n2011 kum Kumpite’n gamvai kikhelna bek hilo-in sumbawlna policy tampi zong hong khel uh ahih manin, khantohna honkhat mah om cih ding hi. Asia Development Bank (ADB)te’hong tuatsakna-ah Kawlgam in hih bangin kikhelna a zop tohtoh leh 2012 kum-in gamsung sumlut (GDP) 8% kahin, a zenzen-in GDP 8%ta kumsim i kahsak det zawh leh 2030 teh Kawlgam pen leitung bupah sumlut laihawl pawlgam (middle income country) ah lut zo dingin hong muang uh hi. Kawlgam pen “Asiate Sahang” (Asia Tiger) hi kha thei ding, “Asiate Aksipi” (Asia Star) a ci tawh, Sen (China) gam bangin khangto mahmah thei ding hi, cih bang liangin hong kilamen na hi mawk hi.\nJoseph Stiglits - Leisung sumpiangte (natural resource) pan a kingah sumte leitung a om mihingte’ sungah (human resource development) tuhkik huai hi. Tua hi keileh, Kawlgam in “Gamhau, mizawng” suak ding hi.\nKumpite’ phuatthak National Economic and Social Advisory ah member-in a kihel, Professor Dr Aung Tun Thet (retired - UN College principal) kiangah UNICEFte tawh gam tuamtuamah na sepna tungtawn-in Zogam zawna khiap nading ngaihsutna piakna ka ngen ngei-a a tomno in thu (4) hong gen hi.\n(1) Zomite’ nuntak kivak nadingin gamsung piang van le nate (lenggah, coffee) zuak nading sumzuakna phual (market) kisam ahih manin market zonsak huai hi.\n(2) Zogam tawh a lemthei ding, tam lah a man veva tuan samlo setvan hoih kisam hi. (appropriate technology)\n(3) Biakna pawlpite mah in makaih-in, upna tawh sepkhiatna kisam hi. (faith movement)\n(4) A mun a mual tawh kituakin vai geelsiam theih ding hanciam huai hi. (local solution)\n(1) Kumpi mei mah hong hoih limlim photleh tua-in vai haksatna tampi hong zawhpih ding hi.\n(2) Education care le health care kinang lua hi. Khuata lamah zato neih sunsunte na ngawnah siavuan kinei zolo hi.\n(3) Sangsia zong tawmlua-in, khua tampi-ah sang sia/siamah nih bek in (khat omna zong tampi) tan lang pan li dong hilh mawk uh hi.\n(4) NGO zong tam nailo-in, a om sunsunte na ngawn sihkham na ciang hipan hi.\n(5) Sumzuakna phual (market) omlo cih kawmkal mahin a zuak sunsunte’ading vanbul (raw material) tak zong i cin zo kei hi.\n(6) Zogam bup Chrsitian i hih lai-takin a zawng pen i hih se pen, a langbai i hi diam?\n(7) Biakna pawi kibawl-in, gan tampi thatin pawi i kham ziahziah laitak i mipih naupang no tampi sang kah zolo-in biakna dang (lutol) te’ sang na bel ziahziah ta uh hi.\n(8) Inn simin gan khawi huai hi. Gan khawina pan innkuan sumlut 35% bang kingah hi.\n(9) Tangpi ading a kikoih vante zong innteek lungsim tawh kepna (ownership spirit) kinei nai ngiatlo hi.\n(10) Ih theih tamin, i tel taktak tawm lai hi. I theih sunsunte zong kinuntak pih taktak lo hi.\n(11) Neih sunsun neektheih mehteh mehgahte zong a lim le cidam tha-om nadingin kihuan thei nai lo hi.\n(12) Neih sunsun leisung piang nate zong a hampi mahin kikem a, man neih beh sakna (value added) kisiam nailo hi. Tua tawh kisai pilna sinhuai hi.\n(13) Makai lam zawdeuh, i muan i suan khatkhatte lah minam bup, gambup taktak huamin vei zolo lo uh. Amau pianna khua, beh le tanaute bek buaipih thei uh. A veina uh tangzai nailo.\n(14) Gam dangah nasem, pilna sinte’n Zogam tawh kituak, Zogam khua hun tawh kilem, sum suak thei ding, khaici (seed) hoih tampi hong kan, hong zong unla, hong ciahpih un. A tuh dan, a ciin dan zong hong hilh un.\nZogam-ah NGO om sunsunte-ah a semkhate pen thupi kisa, kilungdam pihin, i gamah sum le pai haksat luat manin amau khasum pen a ki-eng dinmun himai hi. Tu laitak a NGO-ah kihelte’veina tawh a sepna uh kimuhsak lua nailo zaw-in, a ngahna uh ki-et sak zaw hi. Ahi zongin i gam khangto taktak hileh, NGOte ah a kihel nuam khempeuhte’n “Ka Pasian nasepna hi. Ka vei man hi keileh khasum hoih nasep tampi ka neihte nusia-in sum meetna nasep ahi lo (non-profit), volunteer nasep ahi NGO-ah sem het kei ning.” cih dinmun hong tung ding hi.\nItem Reviewed: Myanmar, Zogam le Zomite’ Zawnna. Description: Rating: 5 Reviewed By: Cinpu Zomi


url: =Zombie Taxi Miniclip4U Free Games Online Zombie Taxi Free Online Miniclip Games\nZombie Zombie Taxi Games Miniclip Category\nTags: Jocuri Taxi Crazy Taxi Game Zombie Taxi Drive taxi Car Taxi Games Zombie Taxi\nSave the people in the city from the zombie menace. Crazy Taxi meets Day of the Dead - a zombie game with a twist. This is what I would call the purist's version of the game, I'm planning a sequel if this is reasonably successful which will have mult


url: =5. Siloh Moses - Journey from Homeless to Community Hero - University of Adversity\n5. Siloh Moses - Journey from Homeless to Community Hero


url: =210.1.122.121 is located in Pasig, Philippines by Pacific Internet PH - IPLocationTools\nIP Address Location Lookup - 210.1.122.121\n18 Sep, 2021 07:03 AM (UTC +08:00)\nThis IP address 210.1.122.121 is located in Philippines, National Capital Region, Pasig. The ISP of this IP address is Pacific Internet PH. The area code is 02. The postcode is 1600. The IDD code of this country (Philippines) is 63. The current time is 18 Sep, 2021 07:03 AM (UTC +08:00).


url: =ZAM Thupuak :: 29 June 2014 :: ZOMI DAILY\nREMEDIHealth Insurance Vai Gencianna Dotna & Dawnna\nREMEDIHealth Insurancepen ei Malaysia gam sunga om Refugee leh Asylum Seeker te zat theih dingaUNHCRlehTUNEte pang khawm a kibawl ahihi. December 31, 2014 bei ma limlim mikim in neih loh phamawh ding khat in ngaihsut huai hi.\n1. HihHealth Insuranceii ngimna bang hiam?\nHealth Insuranceciang kamsiatna tawh liamna baina leh natna hangin zatopi ih tun ciangin kibawlna sumbei huhna ding leh muhmawhna atuak kha zenzen ten sumlehpai ngah ding cih thu hi. Tua tawh kizui-in ei Refugee leh Asylum Seekers ten sumlehpai hamsatna hangin cina luna leh aliam abai zatopi tung ngam/zo lo tampi om hanga, tua bangte aa dingin a hun lap a Zatopi ih kilah ding deihsakna tawh sumlehpai tawh huh ding cih pen hihHealth Insurancengimna bulpi ahihi.\n2. UNHCR Card tawi khempeuh in ih REMEDI\nlei gaih kul ding cihna maw?\nDecember 2014 beima in UNHCR Card tawi khempeuh in alei ciat ding uh kihanthawn mahmah hi.\n3. Alei thei ding kua teng hiding hiam?\nUNHCR Cardteng lehAsylum Seekers Cardkhempeuh in lei thei uh hi. UNHCR Card mangsak a laidal a tawi tengin zong lei thei uh hi.Ahi zonginAssylum Seeker laidal bek atawi a Card ngah nai lo tengin lei thei nailo ding uh hi.UNHCR Card/Asylum Seeker Card a\nngah khinsa ten siau thei pan ding uh hi.\n4. Kei penRefugee ka hihi.UNHCR Cardanei nai lo ka pasal pen liam pha mahmah ahihman in Zato ah ka kilah uh kul hi. Tuabang hileh sumlehpai tawh hong panpih ding lunggulhna tawh hih Insurance lei leng a kingah diam?\nHealth Insurance te’n pen tua bangin nasemlo uh hi. A tom inHealth Insurancein ama natna leh liam theihna te tawh kipelh/kikep theihna dingin hong huh hong panpih ding cihna hizaw hi. Tua banahInsurancein member te sum piaksa teng tawh member te zato lum a om leh sumlehpai tawh huh in panpih hi. Mailam thupiang ding thei khollo ih hihman in hihInsurancelei ciat le’ng kikepna khat hi in hoih pen ding hi.\n5.“60 days waiting period”cih sese uh a deihna bang a hi tam?\n60 days waiting period”a deihna pen mi khat in hih Insurance a lei ni a kipan ni 60 acin dong natna satna tawh kisai sum beizah bangmah piak sak nailo ding hi. Ahih hangin tua hun sung mah in member khat in Accident hong tuakin zato tung leh kihuh veve ding hileuleu hi a cih nopna hi. Bang bang hi leh Accident na tuak khit ciang na lei phingphing sangin mailam thupiang ding kithei khol lo ahih teh a hunlap mahin lei lecin hoih pen hi.\n6.‘Inpatient Treatment’‘Outpatient Treatment’uh a deihna bang himawk ding hiam?\n‘Inpatient Treatment’ciangin zato sungah kep leh khoi a om cina te cihna hi a, hihte pen kaal khat bang om thei uh hi.Gentehna in aat akul cina gimte/git neihlohpi a zato tung vat cina gimte/nasepna pan leh motor Accident tuakte cihte pawl pen ‘Inpatient Treatment’ a cihte uh hi.\n‘Out Patient Treatment’lup sese a kul lo cina te cihna hi. A theih baih dingin cina zato ah kilak pak ziau a innpa’n zatui zaha tawh a kikhoite gennopna hi.Gentehna in cina sisan ensakte/datmaan kizaihte/zun leh ek, khaksawh sitsak cihte/siavuante Appointment piak zui a zato paite etc hizaw deuh uh cihna hi.\n7. Hih Insurance lei in hileng zato ka lup ciangin kei sum a bei diam?\nZato sunga nasemte lah theih ding UNHCR Card/laidal na neih nak leh sum bei zah Insurance in hong piaksak ding ahihman in nang sum bei thuah nawn lo ding hi. Hih thu tawh kisai telloh leh dotnop na neih leh hih Telephone nambat te ah Kawlpau, Mangpau, Malaypau tawh kidong thei hi.012 330 6469/011 330 19019/011 330 19020.\n8. Laibu sungah “Mimal leh innkuan khat mi 5ciang min kikhumteGroup Hospitalization Scheme (GHS)paizia tawh kizui-in a tam pen RM 10.000 kipiak sak ding hi. Innkuan mimal 6 tungsiah ahih leh a tampen RM 12.000 kipiaksak ding hi” ciin kigelh ven, a deihna a kicianzaw in nong gen thei diam?\nMimal leh innkuan khat mi 5ciang min kikhumteGroup Hospitalization Scheme (GHS)paizia tawh kizui-in a tam pen RM 10.000 kipiak sak dinga, innkuan mimal 6 tungsiah ahih leh a tampen RM 12.000 kipiaksak ding hi cih ciangin RM 10,000 pen innkuan sunga member om teng in zang khawm ding cihna hi a, mi khat in RM 10,000/RM 12,000 ngah ding cihna hi lo hi.\n9. Hih Insurance pen koici bangin kilei thei ding hiam?\nHih Insurance hong kipat taktak ciangin UNHCR leh TUNE te in Selangor kuam tengah hawhna hong nei ding uh hi. Tua laiah UNHCR Card tawite leh Asylum Seekers Card neite’n lei thei pah in min khumna zong bawl thei pah ding hi. Tua hunpi hong man khit ciangin RefugeeAsylum Seekers’n TUNE Office omna veng tuamtuamte ah hih Insurance lei thei lai veve uh hi.\n10. HihGHS/ REMEDI (Refugee Medical Insurance)alei ding bang hileng bangzah man ahia leh?\nMimal ahih leh kum khat in RM 120 piak kul hi. Innkuan ahih leh kum khat in RM 140 piak kul hi. Innkuan te’n ta thum kum 18 nuaisiahbek hel thei uh hi. Tua banah papi/nupi khat in ta thum kum 18 nuaisiah hel thei hi. (Kum 18 tungsiahte’n ahihleh amau aituam ding a lei uh kul cihna hi. Innkuan te’n ta thum banah a dang a neih thuah uleh khat ciang RM 20 ta piak beh kul ding hi. Ih mangngilh loh ding khat ah hih Health Insurance pen UNHCR Card tawite leh Asylum Seekers Card tawite bek in lei thei hi.)\n11. Laibuneu (Brochure) sungah “Hih Insurance in natna pawlkhat huhna pialo hi” acih pen bangte himawk ding hiam?\nHih Insurance lei khin mah taleh Insurance in a huam loh natna pawlkhat a neite’n a zato lup man uh amau leh amau kisik ding hi. Insurance in a huam loh natna te pen a nuaia teng hi pha deuh hi:Nupi naupaai,nausuak, nausia. Amah leh amah kithah asawmte (Suicide), lungsim poi thei leh mihaite, mitlimlangh, pumpi sungah siik ahih kei leh bangle khat thuah a kulte, pumpi sunga van khek cihte.. etc…\nJuly 2, 2014 sun 12:00 hih Insurance tawh kisai UNHCR leh TUNE Insurance te ZAM zumpi ah hong hawh ding ahih manin Khua makai, Pawlpi siate, makaite leh a lunglut khempeuh nong kihel kim ciatna dingun deih sakna lianpi tawh kong zawn uh hi. UN vai zong genna kinei ding hi.\nUNHCR-CDU tawh khasim meeting\nUNHCR-CDU makaihna tawh June 27 ni-in New Conference Hall ah kipawlna makaite kimuh khopna kinei leuleu hi. Kimuh khopna RST le RSC panin uliante hong kihel thei hi.\nRST pan alian penpa Mikewell in Malaysia pan kum 1 in tul 15 bang kipuak thei ci hi. Leitungbup gambel buppi i 1% bekin gam 3 na a zuan thei hong suak hi. Gam 3 na tun theihna dingin amasa in gambel, galtai mi hih ding thupi masa pen hi. Dam lohna tawh kizui-in zong gam 3 na kipuak hi. Ahih hangin damlo khempeuh kipuak cih hipah lo hi. Numei leh naupang huh ding panpih ding neilo te cih bang ahi hi. Ahonhon a gam 3 na pai pen August 17, 2010 ma UN ciaptehna ngahsa teng hiphot ding hi.\nUNHCR, IRC nasepna khempeuh sum kingenlo (free) a khawnkhong ahi hi.\nNa tangthu (case) te na gendan kibang den ding kisam mahmah hi.\nPhone kiset theilo. Gam 3 na painuam ung cici napi in phone set ciang kingah ngei mahmahlo ci uhhi. Na phone laihna khat na neih leh zumah zasak pah in.\nPawl khat te RST, RSC, DHS, IOM, CO man khinin alen ni ding nangawn kigen khin, atunna ding mun nangawn lem khinta in, ahih hangin lemlohna tawh RST hong kipuak kik te buaihuai mahmah ci uh hi.\nPawl khatte RST a phi tak uh ciangin a painopna gam genin uliante in lem a sak kei uh leh tua dante kha 12 pan 18 ciang kingak sak hi. Na vaiah buaina a om kei a leh navai manlang semsem ding hilel hi.\nTulai takin USA, Canada leh Australia gam 3 in gambelte hong la uh hi.\nGam 3 na tun theihna ding na tangthu (case) ahoih ding kisam mahmah hi. Maikum ah tukum sung sangin Europe gamte’n tampi hongla zaw ding ki lamen ci-in gen khia hi.\nThuman genloh, khemna (fraud) vai tawh kisai in tukum in kum dangsangin kilim sit zaw hi. Tuate asit a entel ding ngiatin ulian pawlkhat kiseh ngiat uh hi. Na thungen aman leh navai bangmah zekaina omlo ding, thumanlo na gen a leh navai zekai ding. Man maw manlo asitte in tukum bei dong sittelna nei ding uh hi.\nHih vaitawh kisai-in hopihna khat hong kineih aleh bangmah launa ding omlo hi. Pawlkhatte in UN card sut kik ding lau ahih manin phone lenlo, pailo uh hi.\nNa UN card pen cikmah hun hong laksak kik ngeilo ding hi.\nNabuaina asian masiah na zumvai pen akhawl cip ding hiphot hi.\nNa vai asian khit ciang bekin na maban kizom thei ding hi.\nGamtel dingte a dong nuamte hih email: [email protected] tawh kidong thei den hi. Thubuaina nei a dong nuamte hih email: [email protected] tawh kidong thei den hi.\nRSC panin Elisa in nung May kha sungin thuman genloh, khemna (fraud) vai tawh kisai-in a kantel dingin uliante hongzin uh a bang cih sep ding cih hong genkik nailo uhhi ci hi. Asittel, akantel pawl i mansiang lohin tua cih khawlsak phot ding ci uh hi.\nVanleng tung natuan madong ahih kei leh na paina ding gam natun madong na phone nambat mipia kei in.\nZum panin na phone missed call aom leh hong sapna nambat mah samkik pahin la nangah kei a leh azing athai ah sam kik hamtang ing.\nNa vai bang ciang tung na theihnop a leh www.casi.rescue.org ah ki enthei a, na ID pen na MY nambat hipah ding a, na password pen amau hongpia ding uh hi. Password angah nailo te kingen thei hi. Ahih hangin na tangthu omlo ding hi.\n[email protected] ah dotnop/dawpnop na neih leh lai kikhak thei hi.\nDHS interview June 18 ni kipan kikta in July 18 ciang om ding uh hi.\nCin Suan Mang (Tungzang) June 7 ni-in Setapak palik te’n na manin kitankhia thei hi.\nCin Lian Mang (Tungzang) June 8 ni-in Kota Damansara palik te delhna panin liamin Salayang Zato ah puakin Memo kilak sakin IAD ah kiap thei.\nMan Mun Cing (Tungzang) June 9 ni-in inn ah nausuak na panin GHKL ah emergency ah paipih.\nThawng Khai (Tungzang) June 10 ni-in Bukit Jalil tonginn ah kivan thei.\nThang Lian Sum (Tungzang), Thang Sian Tung (Lailo), Thawn Khai (Bukphil) June 10 ni-in Bukit Jalil tonginn ah vavan thei.\nCin Lian Mang (Tungzang) June 10 ni-in UN minsanna ngah pih thei.\nCin Lam Lian (Pimpih) kawlgam pan hong pai thak KL hong tung ma Ipoh panin sihbupna tawh hong nusia in June 12 ni-in palaai 4 in vauap thei.\nNemno (Vangteh) June 13 ni-in zato ah kibuai pihin Memo IAD ah ki-ap sakin UN min sanna hong ngah thei.\nCing No leh Peter Khai (Tungzang) June 16 ni-in damlohna vai kibuai pihin UN min sanna ngah pih thei.\nPa Sut Lian Thang tanu Cing Zuan (Phaiza) June June 17 n-in Ampang Zato pi ah kibuaipih in nausen agent te tungah ki ap thei.\nCing Khawl Vung (Tungzang) June 18 ni-in Serdang zato ah kibuai pih.\nLam Sian Vung (Ngalbual) June 18 ni-in GHKL zatopi ah kibuai pih.\nNu Man Vom (Kaptel) June 19 ni-in ACTS ah kibuai pih.\nKhup Mang (Tungzang) June 19 ni-in Setapak palik te in na manin kitat khiat pih thei.\nCiin Khawl Vung (Tungzang) June 20 ni-in GHKL OPD ah kibuai pih.\nLian Lam Tuang (Zozang) June 22 ni-in Setapak palik te matna pan tan khia thei.\nNiang Sian Man (Sezang) June 23 ni-in Setapak palik te matna pan tan khia thei.\nMang Lian Zam leh Vung Suan Mang (Tuikhal) June 23 ni-in Setapak palik te mat vai kibuai pihin suakta thei nailo.\nPau Biak Lian (Leilum) ZRC card tawi June 22 ni-in Salayang zato ah kibuai pih.\nDim Uap (Dim) June 23 ni-in Tzu Chi ah paipih.\nNeih Thiam (Tunzang) June 23 ni-in IPR ah ki buaih pih.\nCingta (Tungzang) June 25 ni-in Serdang zato ah kibuai pih.\nSuanno (Dolluang) June 23 ni-in Dang Wangi palik zumah ki buaipih.\nKam Za Khup (Fartang) June 23 ni-in puaisa te kiangah avai ki buaipih.\nPaul Mung Tawng (Laibung) June 24 ni-in Jinjang\nLockup ah ki buaipih.\nKhai Pi (Dimzang) June 25 ni-in Sg. Buloh thongah ki buaipih.\nNing Khan Man (Ngua Sing), Thang Khen Mang (Dimlo) June 16 ni-in GHKL ah ki buaipih.\nKhen Deih Piang (Tuipi), Thang Kap Lian Thang (Keltal) leh (Tun Khan Kim (Singunau) June 17 ni-in Tamaloh zatopi ah kivan thei.\nCiang Deih Cing (Mualnuam), Pi Nu (Dimlo) June 18 ni-in Clinic ah ki buaipih.\nHau Lian Mang (Tanzang), Niang Sian Sung (Thangzang) June 19, 20 ni-in Klang zatopi ah ki buaipih.\nGin Sian Tuang (Keizang) June 20 ni-in Banting zato ah ama cardlo pi tawh zato na lum ahih manin ama card tawh valaih pih.\nCung Dim (Tualzang) June 24 ni-in ACTS ah va buaipih.\nNing Sian Sung (Thangzang) June 23 ni-in Tzu Chi leh June 26 ni-in Klang zatopi ah ki buaipih.\nZSM laibu len te tungah zaksak nunung\nKhua makai, Pawlpi makai leh avengveng pan palai (ZSM laibu) len khempeuh ZSM zumpi panin kong hopih leuleu uhhi. Ih kizaksak sa ombang in Zomi Genvai (ZSM) pawllutna laibu len khempeuh lakpan atamzaw ki ap khinta ahih manin laibu len khempeuh tungah lungdam na kong puak uhhi. Tua hi a, 11 & 25 May 2014 ni thupuak pan hong ki tangko khinsa bangmah in kumlang cingkhin ta ahih manin nang khutsung ah laibu omlaitak in member lutkhinsa khatpeuh muhmawh in, a om leh zumvaipuak hinawnlo in (Nang) laibu len nu, laibu len pa vaipuak hi ding hi ci aa ih gensa bang lian in zum thukhun ombangin vaihawm ding ih hih manin azenzen aa laibu hong ap nailo na omlai uh leh nong ap mengmeng nang un zahtak na lianpi tawh kong zasak kik uhhi. Hih pen ZSM laibu len te tawh kisai a nunung pen zasak na hi ding hi.\nWorld Refugee Day leh ZEC\n2014 World Refugee Day Central Market ah nasia takin kibawl a tua munah a lam dingin a beisa kumte mah bangin UNHCR in ZEC siamsin naupangte hong samin ih Zogam Khantoh Nang (An Lakna) leh Phitla kilam thei hi.\nA (2) veina sang siapi meeting\nJune 26 ni zingsang 10am pan 2pm ciang UNHCR-EDU nuai a om sang siapi teng EDU ulian kimuh khopna Chinese Assembly Hall ah kinei-in ZEC panin zong sang siapi teng kihel thei uh hi. Sang naupangte khantohna ding thu tampi kikum khawm thei hi.\nZota paina, nasepna, mat le hen khat peuhpeuh ah na card zanglo a mi dang card na zatsak a ahih leh zum pan hong kibuai pih zolo ding hi. Tua ahih manin na paipaina ah na card puak ding mangngilh ngei kei in.\nInnkuan lutpihthei nailo te ading\nInnkuan lutpih (DS) thei nailo min sazian pia nailote in ZAM zumpi ah hong pia un UN zumpi ah khabei teh ki-ap kik nuamta hi.\nUNHCR-EST nasep zonsakna Giants a sem ding min piasa khempeuh in June 30 Monday ni ZAM zumpi ah navan uh tawh zingsang 9am lapin hong pai un.\nUNHCR-EST pan mahin Johor Bahru KFC sai a sem dingin Zomi citak mi 50 kideih hi. A lunglut khempeuh ZAM zumpi ah na min sazian uh hong pia khol un. Alunglutte kizopna ding: Mangpu 019 510 6413\nLaatui khua mi Kham Sawm Mung leh Cing San Lian unau in USA alen theih lungdamna kohna in RM50 hong pia ahih manin ki lungdam mahmah hi.\nPrevious: Aki Lekkim Ngaihsutna pan Aki banglo Ngaihsutnate Pomsiamna\nNext: Minam langpang icihte…


url: =Suangpi Mualsuang (Laibu). Khen Khat Na SUANGPIMI PIANNA THU. A gelh - Sing Khaw Khai - Laibu Saal\nHome > Thuluui/Articles > Suangpi Mualsuang (Laibu). Khen Khat Na SUANGPIMI PIANNA THU. A gelh - Sing Khaw Khai\nSuangpi Mualsuang (Laibu). Khen Khat Na SUANGPIMI PIANNA THU. A gelh - Sing Khaw Khai\nSuangpi Mualsuang (Laibu).\nKhen Khat Na\nSUANGPIMI PIANNA THU\nA gelh - Sing Khaw Khai\nVan leh Lei Pianna Thu.\n1. Pasian in Van leh lei Piangsak hi ci-in Tapidawte Laisiangtho sungah ki gelh hi. Tu ni dong nate thu thei mipilte lakah, Lei leh Van koici piang cil hiam cih a gen thei a gen ngam kua mah om nai lo hi. Laisiangtho sungah, a nuai a bangin ki gelh hi.\n“ A kipat cilin Pasian in Vantung leh Leitung a piangsak hi.….Tuipi tung tengah khuamialna om a, tua tui tungah Pasian huih nung hi.\nPasian in khuavak om ta hen ci hi. Tua ciangin khuavak om pah hi. Pasian in khuavak hoih hi ci in mu hi. Pasian in khuamial panin khuavak khen khia hi. Pasian in tuite laizang ah van kuumpi om hen la, tua van kuumpi in tui le tui ki khen sak hen ci hi. Pasian in van kuumpi bawl a, van kuumpi tunga om tuite le van kuumpi nuai a om tuite khen hi. Pasian in Vantung nuai a om tuite mun khatah kikhawm hen la, lei keu ki dawk hen ci hi,. Tua mah bangin piang pah hi.\nKawlgam Leitangh Pianna Thu\n2. Leitung, Ni’ them khat ki ci:\nNate thu thei mipil ten, leitung pian cilna thu a kan uh ciangin Leitung pen, Ni pan a leengkhia Ni’ them khat hi ci uh hi. Hih leitung pian zawh hun a nung kan uh ciangin, kum awn 4500 sangin moi zaw lo ding hi ci-in um uh hi. Tua hun pan ki panin, Leitung leitangh tangthu ki gen hi.\n3. Kum awn 1000 hun thu.\nHih simleitung a pian phetin Kawlgam leitangh zong na piang pah hi. Kawlgam leitangh thu a ki kan ciangin, tu maa kum awn 1000 dong ki kan thei hi. Tua hun in, tu hun Shan gam mualzang taampi pen, lei lu lam pan tu hun myitkyina dong bangh lei taw lam pan tu hun kaya gamm dong bangh nisuahna lam pan, tuhun Tanluan gun ii nisuahna lam dong bangh ni tumna lam pan tu hun Shan gam mong dong bangh dingin a zai leitung khat na om hi in ki um hi. Kawlgam laizang mun pawl leh Irrawady gunpi te thu pawl ki thei cian lo hi. Tua hun in nuntakna nei ganhing pawl om nai hiam om cih ki cian theih lo hi. Kum awn 700 pan 800 pawl hun sungin leitung pumpi ki lawh ki ngawk gawpna khat hong om a, tua huhau in lei maitang hong ki kai to in, mual tang te hong piang ma sa hih tuak hi.\n4. Kum awn 600 pan 280 hun thu.\nKum awn 500 hun pawlin, Kawlgam leitangh maitang teng, Tuipitui nuai ah kia in om hi ki ci hi. Shan gam mualzang taam tungah tui dai a, tui kulh a tuam tuam ki dawk zo hi. Tua khit kum awn 400 hun ding ciangin, simlei buppi in tuipi sung lam panin meimualpi khat nase takin hong puakkham a, tua tawh ki zom in kawlgam ah zong meimual puakkham a, tua pan in meimual buantuite leh Haak, Sikkang, Sik, lei sung sum a tuam tuam hong piang hi. Kum awn 425 pan 405 ki-kal hunin, leitung gam mun dangte ah, tui sung ganhing leh ngasa nam pawl hong piang khin hi. Tua bang in tuipi in leitung khempeuh a tuamcip hun pen, kum awn 20 sung hun bang sawt hi. Tua bang in, leitung buppi tui in a tuamcip hun sung mahin, leitangh buppi hong ki ngawk gawpna khat hong om leuleu in, tua hu hau in, Shan tuipi nuai a leitanghte hong ki dawk in, mualtang leh mualkuam te in hong ki kai ton hi. Kum awn 405 hun in, Shan gam pen leitung leimaitang mahin om a, mual te zong lei lu lam panin lei taw lamah kikhungin a om hun laitak mahin, lei maitang teng kia suk leu leu in, tuipi in tum kik hi. Tua Shan gam leimaitang teng Kawlgam leimaitang teng zong tawh tui in tuamcip hi. Tua bangin kum awn 170 hun sung ding om cip hi. Tu hun Sen gam sung, Yunan gam mong panin leitaw lamah tu hun Beih (Tavoy) khua dong leh nisuahna lam gun khempeuh tawh tuipi in tuam a, tuikulh atuamtuam dawk lai bek hi.\n5. Kum awn 280 pan 63 hun thu.\nKum awn 280 khit ciangin Kawlgam ah mualte hong piang piang ta hi. Shan gam a leikaang suang te pawl tuipi tungah hong dawk a, mualkuam guamkuam te hong piang hi. Hi hun sungin leitung mun dang te ah vasa lian pipi te om khin a, tua te pen leitangh tung ah gamtakhin ta hi. Kum awn 135 hun in leitangh maitang kikhel na dingin leitangh ki lawh kingawk gawp na khat hong om a, tua panin leitung muallian te hong piang hi. Tua hu hau in Alpine mualpi le kawlgam nitum na lam mualtang te pawl hong piang hi. Leitung mual a tuamtuam a piangsak, tua kikhel na tawh ki zom in, Kawlgam sungah zong mual thak pawl hong piangin, a laizang lamah mun niam leiniam pawl hong piang hi. Alpine mualpi pianna tua zinliing pen nasia lua ahih manin leimaitang ki kai ton gawp a, tua hu hau in Kawlgam sungah tu hun a suangmanpha khuk te hong piang hi.\n6. Kum awn 63 pan 1 hun thu:\nKum awn 40 bangh ciangin Kawlgam sung leitangh tungah singkung lopa po-in gamtaak tupi suak khin hi. Pakkokku mangpi ki-uk na gamsung khawngah Awlee leh a dang nungzang guh nei ganhingte hong om khin hi. Kum awn 15 bangh ciangin Himalia mualpi apiangsak zinliingpi khat hong om leuleu a, tua hu hau in Himalia mualpi hong piang khia in, Kawlgam le Assam gam te hong ki khen a, tu hun kawlgam leitangh lim hong piang khia hi. Tua zin pi a lin maa hunin, tu hun gunkhawm gam teng pen gammang tupi lak hi. Tua zinpi hong lin ciangin leitangh maitang teng hong ki songloi in, tua gammang tupi te, lei nuai ah hong ki vuk cip hi. Tua panin tu hun Irrawady gunpi, Chindwin gunpi te, hong piangin tua gunpi te in lei lu lam panin leimai hong ne hong eu in, khang lamah hong luang ta hi. tua leitanghmai ki kaih ton na hu hau in, tu hun kawlpi kuam ah, bualpi khat hong piang ta hi. Meitei gun leh Miita gunte hong ki tuntuah in zinliing pi hu hau a hong piang khia tu hun gunkhawm mualdungpi hong nawtnawt in a sawt ciangin tua bualtui lipi hong kang in kawlpi gamah leidumkom hong piang hi. Tu hun Kawlgam leitangh maitang gamlim pen tu maa kum awn 15 hun a hong piang bangh bangh a hihi.\n7. Lei tangh lim pian zawh hun:\nKum awn 15 hun in, tuhun kawlgam leitang maipuak mel hong piang hi. Tua bang in hong pianna ah, tha khat thu in, tom kha vei sung in hong piangvat hilo hi. Hi hun sung in tuhun Shan gam ah , a lai zang pan in tui in nene in, mun khatkhat ah leitang hong ki vukvuk in, dumkom, bual, mualpum leh mual pang pawl hong piangpiang hi. Tua hun a kipan in kawlgam sung a tuite tuitaw lam ah luang in kiamsuksuk aa, tudong in kiam niloh lai hi. Kum awn 14 hun in kawlgam sungah nawipia ganhing liante, Saiha paak, sakol, lawi, bawng leh sanangte piang in, a hon a hon in, gamta khinta hi. Kawlgam laizang leh kawlgam khung lamah tua bang ganhingte omna sul kimu hi.\n8. Thuamluak hun thu:\nHi bangin sim leitang maitanglim hongpian khit ciang in mualtang mualdawnte, tui khal leh vuk khal te’n hong tuam hunkhat hong om leuleu hi. Hih hun pen gamthu ah thuamluak hun ki ci hi. Hih thuamluak hun pen tuma hun kum awn 1 pan in tuhun dong hi. Hih hunsung in kawlgam leitang tung ah singkung lopa po in gammang tupi suak in Sai, sanang a tuamtuam lawi leh bawngte in gamtatna nei khin zo uh hi. Bual tui sungah sumkuang leh awle pawl om khin hi. Mualtang mualbote pan in, kum sim in guahtui in taii a, munniamna dumkom nate ah tunpih in, lei niamna kivuk in, munzang tampite hong piangpiang hi. Tua hun sung mah in kawlgam ah miteng in kawlgam mihing khang tangthute hong kipan ta hi.\nKawlgam khang taak mite thu:\n9. Kawlgam khuasat cilna:\nHimalia mualpi a piangsak tua zinpi linna huhau in, tuhun a leitang maitang lim hong piang aa, tua a ki pan in lui leh gunte in leinel leh buantuite hong taai in lei niamna mun ah hong nganga aa, tua bang in zangleite hong piang hi cih thu i at khin hi. Tua bang a hong kivuhna leiniamnamun ah tu in leidawl dawl 5 dong kivuk khin zo hi.Izuadi gun pang Sale leh Chauk khuate ah tuabang leidawlte kimu hi. Tua leidawl a dawl nuai nung ah mihing teenna sulte kimu hi. Tua hih manin tua leidawl a dawl nuainung hun in tua munah mihing na teeng khin uh hi cih kimu thei hi. Tuhun Magwe, Chauk, Sale, NyaungU, Pakokko,Sintkun,Vwadawchaung, Minbu, Yenanchaung, Sichopin leh Pakan khuate ah tuabang khangtaak mite tenna sul a tuamtuam kimu hi. Tua gunpang leidawl a dawl nuainung a tengte pen kawlgam sung a khuasat masa penpente kawlgam khangtaak mite ahi uh hi. Tua bang in khuasat in ateen sung hun khat hun ciang in, tua khua kisia in tua mun leitang tungah leinel leh buantuite hong kikhol leuleu in leidawl adawi 2 na hong piang hi. Tua bangin a dawl 3 na, a dawl 4 na, a dawl 5na dong in hongpiang hi.\n10. Kawlgam minam khang simna:\nIzuadi gunpang suk a teeng tua tanglai khangtaak mite nazat pawl a ki et ciang in leitung mundang gamdang tang khualuite pan a kimu nazatte tawh ki lamdang lo hi kici hi. Khangtangthu kan mipil ten leitung mite khangtangthu a Kankan uh ciang in Uhzawpah gamah (Europe) Nian da tal (Neanderthal) kici mipa guhsia en in tua guhsia neipa pen tanglai khangtaak mipawl hiding hi ci in um uh hi. Tua khit ah Sengam ah zong tanglai khangtaakte mite guhsia khat mu leuleu uh a, tua guhsia neipa Peking a mipa (Peking man) ki ci min pia uh hi. Leitaw lam Java gam ah zong tua bang khangtaak mite guhsia kimu hi. Leitung khangtaak mite lak ah Uzawpah mipa (Neanderthal) a muh cil un a ham penpen ding in ngaihsun uh hi. Tua mipa khang pen tul 300 bang a, haamding in seh uh hi. Peking a mipa a muh leuleu uh ciang in tua mipa pen Neanderthal sang in kum tul 400 bang haamzaw ding hi ci in seh kik leuleu uh hi. Kawlgam khangtaak mite guhsia a et uh ciang in tusa a a haam penpen ding a a seh uh Peking a mipa sang in a haamzaw kei zong in ki ngual hamdang ding hi ci uh hi. Tua thute i ngaihsut ciang in kawlgam khuasat tuikhuat masate pen kum tul 700 bang peuhmah pha khin ding hi cih up huai hi. Tua bang in kawlgam ah tuma kum tul 800 pan 700 kikal hun sung in khua kisaat hi cihding ahihi.\n11. Kawlgam khangtaak mite behnam.\nTu hun kawlgam sung minam a tuamtuamte pen kawlgam leilu lam aa, Mongolia minam i suante hi ci in kiciamteh hi. Tu hun kawlgam minamte kawlgam ah hong lutma hun pek in Kawlgam ah khua kisaat in minam pawl khatte na teeng khin uh hi ci in ki um hi. Tua minamte pen kawlgam leh Asia nisuahna khanglam dong in na ki zelh khin zo uh hi ci in tangthu kan mipil pawl khat in um uhhi. Tua minamte pen tuhun Africa gam minam Negroid kici Negrute hi in, tuhun kawlgam minamte hongtun uh ciang in tuate tawh asi uh hong ki ngawm hiding hiam , ahih kei leh tua hong nungtun minamten bengkhia hiding hiam? Khat hiding hi ci in ki um hi.\nTuhun kawlgam minamte thu:\n12. Kawlgam mite:\nTuhun in kawlgam sungah minam atuamtuam ki teeng hi, Tuate pen pianna pulepa khangin kanleng kawlgam a mi leh pemta ci in nam 2 in kikhen thei hi. Pemta pawl pen, Kum 1824 zawh hunsung kawlgam ah hong lal minam pawl hi. Tuate pawl pen a tampen in Sen leh Kala mite ahi uh hi. Kawlgam mi pawl pen tuhun in kawl kam in taingzintha kici hi. Tuate pen Kaya, Kachin, Kayian, Chin, Bamaa, Mon, Zakhaing, Shan cih minam tuamtuamte hi uh hi. Hih kawlgam minam kawlgam a mipawl pen kawlgam saklam pan piang Mongulia minampi suanlehkhakte hi ci in kiciamteh hi.\n13. Kawlgam mite pianna:\nKawlgam mite pianna thu tawh kisai in tangthu kanten up mawhna a tuamtuam nei uh hi. Tawlanzi kawngcil in a nuai abang in na ciing hi. “ Kawlgam sung a om kawlgam a mite pen Asia gam Alai zang mualtampi lam pan in leitaw lamah damdam in hong kikhin uh hi ci in, tangthu kanten um mawh hi. A hun a kumte a kician in a ki gelh theih kei hang in, Mongo minampi sung pan in minam pawl khatte Asia taih a laizang lam Sengam i nitumna lam a om Zanzi leh Huhanhu gunpi nihte gun naak a mualzang tampi pan in hongpiang in, hong busa uh aa, ni suahna lam a om Sen mite a thuaklah uh ciang in leitaw lam ah hong tolh suksuk uh hi ci in ki um hi.\n14. Kawlgam mite sul:\nKawlgam mite pawl pen kawlgam leilu lam pan in a bawng abawng in kawlgam sungah hong lutsuk uh hi. Kawlgam minamte behnam tawh kisai in tawlanzi kawngsi in a nuai abang in na ciamteh hi. Mongu nampi suan kawlgam a mite pen anuai abang in pawl 3 in hong kikhen in honglut uh hi.\n(1) Mon khmer pawl,\n(2) Tibe to/Burman pawl,\n(3) Tai Chinese pawl.\n15. Kawlgam a minamte honglut hun:\nKawlgam khangtaak mite khuasat hun pen tuma kum tul 800 pan 700 pawl hi in ki um hi. Tua khuasat cilna khuate kimuhna leidawl a dawl nuai nung hun hi pah hi. Tua leidawl dawl 5 te dawl khat leh dawl khat kum bangzah taktak sawt hiam cih thu ki kan zo nailo hi. Tua leidawlte anuai lam pan in atung a lam simtoh a dawl 4 na ah mihing teenna lim kimu lo hi. Tua a hih man in tua adawl 4 na hun, hunkhat sung in kawlgam zanglei ah tui khang in zanglei mite mualtung gamte ah lalto hi in ki um hi. Mualtung gam pan in suanghawm leihawm sung peuh ah na teeng uh hi in ki um hi. Tua bang in a na teenna uh Khulte tuhun in kimu kawikawi hi. Tua khul pan a kimu a na zatte a ki et ciang in tuma kum 18000 pan 7000 hiding in kiseh hi. Zanglei ah zong leidawl a dawl 5 na ah khangluite tenna sul kimu kik hi. Tua ahih man in tua zanglei dawl a dawl 5 hun leh Khul hun ki ngual hi. Tua hi a tuhun kawlgam a mite pen tua khul hunin kawlgam sungah hong teeng khin uh hi cih ki lang hi.\nChin Minamte thu:\n16. Mihing khull pan.\nTedim Zomite in, “Ei teng khawlkhawm a tuam om lo, khull aa pian-in ki lel le’ng, tun sung khat a piang hi ngeii ngeii ee,” ci-in mihing te pian cilna thu na ciing suk hi. Zomite’n lai ki neilo a hih manin khangthu tangthu te kam tawh na ki vai kha suk uh a, khull hun ciang na ciamteh thei uh hi. Leitung mihing pianna thu tawh ki sai in, genna leh theih na a tuam tuam na om hi. Tapidaw te Laisiang tho sungah Pasian in leitung mihing dingin Adaan leh Evuah te nupa na piang sak a, tua panin leitungah mihing cii hong om pan hi na ci hi. Darwin ki ci nate thu thei mipil pa’n kuang sung khat ah tui guak koih le hang, tua tui hong sawt ciangin tua tui sung panin ganhing lungno hong piang hi. Tua bang lim tawh hih leitung ah nuntak na hong piang hi. Tua nuntakna nei ganhing te pumpi lim le meel pen, a hun a hun in, a khang a khang in hong ki laih hong ki khel to to hi. (Gentehna in Tangngol panin Simbeng suak in tangtawm panin Muthi piang hi a ki cih bangin) tua bang in a dawl dawl in hong ki khel to a, Zawngkuh pi-ah tua panin mihing ah hong piang hi ci hi. Tuhun in mipil pawl khat te’n, vantung aksi nate tungah mihing dang om in, tua te khat peuh hih leitungah hong hawh in, hih leitung a ganhing khat peuh tawh hong om khawm in, mihing ki piang hi ding hi ci-in, ngaihsun uh hi. Ih pu ih pa te’n ahih leh khull sung a teen hun thu na ciamteh lai uh a, mihingte khull pan ki piang hi ci-in na ciamteh uh hi.\n17. Tedim Zomite’ khull:\nZomi tangthu ciing te lakah, ciapteh a tuam tuam na om sak uh hi. Pu Thang Tuan in Tedim mite Kawlpi gam pan khamtungah ih lal toh cilin tuhun Saizang gam sung khull ah ki tung masa hi. Tua panin ciimnuai ki saat pan hi na ci hi. Khuangsai zomite in nidang lai in, tuhun Sagaing Division sung Salingyi ah zomite a teen lai tak in, nikhat Pu Song thu sabeng in a vak leh sakuh khat mu in tua sakuh a zuih zuih leh khull khat ah na tum hi, tua khull sung a zuih suak leh a lang khat lam ah na vang suak hi. Tua panin khua a dak leh gamzuat khua saat na dinga a hoih mah mah mun khat mu a, tua gamah khuasaat dingin Salingyi pan hong lal uh hi ci-in ciamteh uh hi. Pu Gin Za Tuang in nidang lai in zomite Tibet gam a teen lai in khull ah na teeng uh a, tua khull pen mihing te pianna mun in hong ki vaikha suksuk hi na ci hi.\n18. Chin minam te pianna:\nKawlgam a minam te pianna thu ih gensa mah bangin Chin minamte zong Mongo minampi’ suan te hi ki ci hi. Tawlanzi kawnsil in a nuai a bangin Chin minamte pianna tawh kisai in, na ciamteh hi.\nTua Tibeto / Burman minampi sung panin a nuai a bang in mun thum ki suah in leitaw lamah hong tolh suk suk uh hi.\n(1) Chin/ Kachin pawl\n(2) Mianmaa leh taanglai mianmaa\n(3) Lolo/huhso pawl.\n19. Chin minamte hong lut na sul:.\nKawlgam a minamte Kawlgam ah hong lut ma pek hun in namkhat le namkhat tull ki khen khin ta uh a hih mah bangin, kawlgamah hong lut suk na uh ah sul a tuam tuam nei uh hi. Tua Tibeto/Burman beh nampi sung panin Chin le Kachin te behta in munkhat lamkhat zui in hong lut uh hi. Chin minamte kawlgam sung hong tun na uh sullampi tawh ki sai in, ciaptehna a tuam tuam na om hi. Pu Thang Tuan ciaptehna ah Zomi te’n Izuadi gundung zui in hong pai uh a, Tagaung khuapi ah hong teeng masa uh hi. Tua panin pawlkhat saklamah paito in Chinduan gam sungah hong teeng uh hi. Tua panin pawlkhat in Chinduan gunpang nitumna lamgal zuito in Kawlpi khua hong tung uh hi na ci hi. Pu Gin Za Tuang in zomite pawl Chinduan gundung zui in hong lal suk uh a, khuakhen (gunkhawm) pan tuhun kawlgam sungah hong kikhen uh hi na ci hi. Khuangsai te’n a nuai a bang in na ciamteh hi.\nTaang lai kum 5000 hun-in, Tibet gam ah minam kim ki teeng khawm hi. Tua minam te lakah Naksau leh Naktom ci in minam nam nih om in, tua minam nih te ki do uh a, Naktom minam te’n zo hi. Tua Naktom minam te pen Chin, Kachin, Naga leh kate te hi. Naksau minam pawl gaal-lel in, nitumna lam ah tai uh hi. Naktom minamte zong tua mun ah om nuam nawn lo in, Guntawbing (Gunpi tun na bul) en dingin hong lal uh hi. Hong lal lai in Kachin te mapi a, lampi ah vasa khat na om a, tua vasa pen gamla pi leeng lo in nai no no ah tu hi. Mapi a pai Kachin te’n tua vasa nung zui in, na pai pai a asawt ciangin Chin le Kachin khat le khat ki pha sam uh hi. Lampi ah naktang kungkhat na ki sat tan a, tua nahtang dawnngek na sau khin a muh ciangin chin te’n Kachin te nung zui nawn lo in lam tuam sat in pai uh hi. Naktom minamte pai in Saramedih mualtang tung uh hi. Tua mun ah teen na ding a hoih khull tampi om a, tua ah Naga pawl in khuasaat in teeng pah uh hi. Kate le Chin pawl paisuak a, zangtampi khat ah tung uh hi. Tua zaang taampi ah kaikuang leh Toktol peuh a tawp kawm in Kate pawl om in tuah teeng suak uh hi. Tua zangtampi pen Phaipi zangtampi ahi hi. Chin pawl a hih leh Guntawbing en dingin pai suak uh hi. Nitumna lam mualdung tawn in Bengala tuipi dongin pai uh hi. Tua Bangala tuipi tawh a ki tal sik uh ciangin, a sul lam khamtung gam lam ah kikhawm in, khamtung gam mun khat pan pawlkhat te nitum na lamah pai-a, tuate pawl pen lusei mite a hi hi. A dang te nisuahna lamah tuak suk in pai-a, tu hun pakokku gamsung tung uh hi. Tua panin Izuadi gunpi kantan zo nawn lo uh a, tua mun ah khua saat in teeng uh hi. Tua khua pen Pa Khup Khua saat hi a, Pakhupkho ki ci hi. Tuhun in pakhupkho pan in pakokku ki ci hi. Pa khup kho pan in tu maa kum 1000 hun ciangin, Chin mite ki theh thang uh a, Song Thu, Song Za, Za Hang, te’n ma-kai in Chinduan gun ni tumna lam galah hong lal to uh hi. Gam sung munkhat pa’n, Saikhaat khat man uh a, tua mun ah khuasaat in teeng uh hi. Tua khuasaat khua min pen, Sai lianpi matna khua ‘Sailianpi’ khua ki ci a, tuhun in Salingyi ki ci hi. Tua pan Kawlpi gamah hong lal to uh hi.\nChin minam pawl hong lal na sul tawh ki sai in, Tawlanzi kawnsil in a nuai a bang in na ciamteh hi. “Tua Chin/Kachin pawlin Tanluan le Biamah Putra gunpi te kikal a vuk tawh ki tuam mualdung te akan tan zawh na dingin, hamsa ahih manin, nitumna lamah ki hei in, Assam gam lam pan Kawlgam sung ah hong lut uh hi. Tua pawlte lak pan in Chinmi te hong lut masa a, Chinduan gun naak pan ki pan, Bengala tuipi dong a hong kikhung suk nitumna lam mualtang tungteng hong tutphah suk uh hi. Tua zawh kum tampi khit ciangin Zingphaw ki ci Kachin minam te, tua Chin minamte, sul teng mah tawn in hong lut uh a, hong tun hun in a khang lam mualtang tung tengah Chin le Chin minam te’n, na tutphah khin uh ki mu hi. “(Chin le Kachin te, Kawlgam ah a lut lai un, Chinte maa kai hi ci in Kachin te’n ciamteh zaw uh hi).\n20. Chin minamte hong lut hun:\nChin minam te kawlgam ah hong lut hun tawh kisai in zong ciaptehna a tuam tuam na om hi. Pu Gin Za Tuang ciamtehna ah zomite Tibet gam pan Tuikaangdung (Chindwin gun) zui in hong lal suk uh a, AD 850 hun in Chinduan gamsung ah hong teng khin uh hi ci hi. Pu Thang Tuan in zomite Tagaung khuapi ah hong teng masa uh hi ci hi. Tagaung khuapi hun BC 600 pawl hun hi in ki seh hi. Lansian party te ‘bawl’ Kawlgam Nainganzi Tangthu bu-ah, nidanglai tu hun Zakhaing gamsung ah kawlgam a minam pawl na teng uh a, tua te lakah Chin minam pawl zong na ki hel hi. Tua thu te pen nidang zawma, khawma te laibu te sungah ki mu hi, ci hi. Tua ahih ciangin, Chin minam te pen, Zeisu suahma hun in, Kawlgam sungah hong tung khin uh hi cih kimu hi.\nZo Minam Thu:\n21. Chin minam min;\nTedimkam tawh Zomi ki ci minam min pen, tuhun in ‘Chin’ ki ci in, Kawlgam a Mi pawl lakah nam khat a hihi. Mikang kumpi in, Kawlgam minamteng, ukkhat hong suah in, a mun mun ah, ki-ukna tuam tuam hong pia hi. Tua ciangin gammin a kipan minam minte dongin a kip a kho in lai tawh hong ciamteh hi. Zingphaw minam te Kachin ci in, a teen na mualtung gamteng zong ‘Kachin Hills’ ci hi. Naga gam ‘Naga Hills’ ci in, Zomite gam zong ‘Chin Hills’ ci hi. Tua a kipan in zomite min pen Chin ki ci in, Kawlgam a minam te min khat in hong ki zang ta hi.\n22. Chin minam te.\n1948 kum, Khamtung gam Upadi (1948, Chin Special Division ACT) sungah, Chin a ki ci minam sungah, Kuki, Lushei, Naga, leh Khamtung gamsung, gampi veeng a teeng Chin mite hi ci in ki at hi. Kum 1948 sung mahin tua Upadi ki puahpha kik a, tua ah, chin minam te pen Khamtung gamsung teng minam te hi ci kik hi. Hih Upadi pen, Upadi banga, a kizat theih na dingin tua bang in khel kik hi leh ki lawm hi. Bang hang hiam cih leh, Upadi te pen, Khangtangthu bu ahih loh man hi. Tua tham lo-in, Naga, Kuki, Lusei, cih minam te’n Chin min pen amau minam min dingin deih lo uh hi. Tu hun in, chin ki ci minamte lakah, Hill-Chin leh Plain-Chin cih nam nih om hi. Tua te’n Chin cih nammin pen, amau minnam min dingun deih mawh lo uh hi.\n23. Thet minam te:\nTuhun in, kawlgam sungah, ‘Thet’ cih minam min ki za nawn lo hi. Tangthu kan te’n, tu hun a Chin minamte pawl ni dang hun, Thet minam pawl hi ci uh hi. Tu hun in Phaungpin gam Pinlebu khuapi gamah kadu, kanan cih minam pawl khat om a, tua te pen, Thet minamte hi cihna kiza hi. Tu hun Thayetmyo pen, nidang in Asho mite (Plain-chin) khuasaat khua hi a, ’Thetyat’ Thet minamte om na mun panin Thayetmyo hong suak hi a ki cih na zong kiza hi. Tu hun dong in tua khuapi ah, Asho mite teeng lai uh hi. Kawlpi gamsung a, a teeng masa te lakah, Thet minam min zong ki hel hi.\n24. Chin le Thet:\nTuhun in, kawl gam sungah, nidang taangkhuapi te ki nung muhmuh hi. Tua khuapi te pen, nidang lai Thet ki ci, tu hun Chin ih cih minam pawl te hi ci nuam uh hi. Ahih hang in ‘Chin le Thet’ te pen, tu hun in Chin le Zomi a ki cih na bang tak tak a hi ding diam?. Lungei neih huai thu khat hong suak hi. Zomi nam te kawlgam sungah hong lutna uh sul tawh ki sai in, genna le ciaptehna tuam tuam na om hi. Pawlkhat in, Izuadi gundung zui suk hi ci-in, pawlkhat inl, Chin duan gundung zui suk hi ci uh hi. Hih thu ih et ciangin, tanglai Zonampi sung pan Chin le Thet ci in, beh nam nih na om in, Thet pawl in, Izuadi gundung na zui in, Chin pawl in, Chin duan gundung na zui uh hi mawh lo ding hi. Tua minam te pen, namkhat suan te a hih mah bangin, a ngeina uh, a meel a sa uh ki bang a, midang te’n a muh uh ciangin, minam khat in na sim uh a, nammin kilawh na Thet a thei khin sa ten, Thet na ci in, Chin min a thei sa ten Chin na ci uh hi thei hi.\n25. Chin min pianna:\nChin cih minam min pen, koi ci bang in hong piang khia a hi ding hiam ci in, kikan ciat a, upmawhna a tuam tuam ki gen ciat hi. A uphuai akip a kho in, kua mah in a gen theihloh uh ciangin, kawlmite hong piak min hi ding hi ci uh hi. AD 1200 maa hunin, tu hun khamtung gam (Chin State) a teeng minamte, Chin ci in hong lo khin uh hi. Mianmar Suaisungcian Laibupi a tuai 2, laimaal 389 na ah, a nuai-a bangin ki at hi.\n“kawlgam nitum na lam a om, Indiagam Pakistan gam te tawh, aki gizawng na mun ah, Chin minam te gamkhat in teeng a, tua minam te pen, Assam kam tawh ahi-a , Bengali kam tawh ahi zongin, ‘Kuhki’ ki ci hi. Nidang lai Pagan khuapi hun, mualsuang te tungah, Kawlgam nitum na lam mual tung a, teng te, ‘Chin” ci in kigelh hi. Izuadi gunpi hiang a lian pen zong Chinduan a hih kei leh, Khalinduan kici hi ci in kigelh hi.\nKhuangsaite khang tangthu ah ni dang lai in i pu i pate, tuhun Pakoku khuapi ah ateen lai un kawl mite nupa kop khat hongpai aa, kawl le zo hong kimu masa hi. Tua pan in zomi ten kawlte Kawl ci in, kawlten zomite Chin hongci uh hi naci hi. Pu Gin Za Tuang in ahih leh hibang in na ciamteh hi.\nNidang lai in sengam ah Chin kumpi gam le Zo kumpi na om hi. Zo (Jo) dynasty ( Zo innpi pen) BC 2027 pan 256 dong hi in Zo kumpi gam Chin Empire pen BC 221 pan 207 dong hi. Hih kumpi 2 hun sung in mi pawl khat na lal uh aa. Kawlgam sunglam na zuan uh hi. Tua bang a apai na peuh uh ah nidang lai lai a a lal cil hun aa, kumpi ki-ukna min na pua uh in tua kumpi ki-ukna, chin a hi a zo ahi zong in minam min in na zang suak uh hi.\n26. ZO MIN:\nChin cih minam min pen tuhun in khamtunggam leh kawlgam sung a om zo minamteng in a mau nampi min ding in zang uh hi. A hihhang in tua minamte in amunmun ah amau le amau kilawhna atuamtuam nei ciat uh hi. Tedim leh Tonzang khuapi gam mite in amau le amau zo ki ci uh hi. Falam, Haka, Thanhlang, Matupi khuapi gam mite in amau leh amau Lai ki ci uh hi. Kanpetlet gam leh mindat gam miten amau leh amau Cho kici in Paletwa gam mite in Khami kici uh hi. Zanglei gam zo miten amau leh amau Acho kici uh hi. Hunkhat lai in tuhun Yaw gam ah zomite na teeng ngei uh ahih man in, tua gam zang teng pen Zo pan Jaw kici in Jaw pan Yaw kici hi ci in ki gen hi. Lusei mite sungah a minam lungsim uh hong khanlawh ciang in amau leh amau Mizo hong kici uh hi. Naga minamte lak ah zong a minam lungsim hong khantoh ciang in amau leh amau Phizo kici uh hi. Hi thute ih ngaihsut ciang in Thet, Chin, Naga, Kuki, Lusei, cih minam tuamtuamte pen Zo minampi suante hi in, Tibet gam hun pek in beh nammin atuamtuam pua in kawlgam sungah hong lal uh ahi kha ding hiam? Cih nop huai hi. Lai at siam U Theih Pe Myint in Zo tawh kisai in hibang in na at hi. “Chin minamte in Chin ci aa, ki lawhna min pen thupi lak in anial tengtawng se kei uh hang in Chin minam pawlte min masa pen Zomi a hihi.” Khamtung gamah tapidaw hongkhan ciang in khamtung gambup kilawhna min ding in Zomi cih min na teel in “Zomi Baptist Conventon na kici hi.\nZOMI TE LE KAWLPI GAM\n27. Yazagyo khuapi.\nTuhun kawlpi khua leilu lamah nidang lai in khuapi khat kiphut ngei a, a min Yazagyo kici hi. Tua khuapi pen tanglai Buddha khanhun sung in India mi ukpi khat peuh in nasaat hi ding hi. Bang hang hiam cih leh tua khuamin leh khua uk mite minte ah India minam min leh India minamte ngeina limte kimu hi. Yazagyo min pen Buddha teenna mun” Rajagriha” khuamin kipuasak hih tuak hi. Kawlpi khua kiang a, Webula mual min zong, Palih tangthu Wepulo leh tu hun a, Bipula minte kipia ahih kul hi. Tua khuapi ukpite min sazian aki gualh na-ah, India minamte minbang min pawl tampi tak a ki ngualh khit ciang in Shan minamte min in zom pan hi. Tua khuapi saatpa min kithei nawnlo hi.Tua khuapi hun in kawlpi gamah Shan, Kantu,Kanzet, Thet, Ingye minam pawl teeng uhhi kici hi. Tua khuapi hun pen BC 210 hun mapek khawng hih tuak hi. Zo minamte Kawlpi ah hong tun ma in Shanmi leh Lusei mite tengkhawm khinzo hi ci in hatlang beh khang tangthu ah kiciamteh hi. Tua hi a, tua lusei mite pen kawl miten Thet mite na ci uh hihtuak hi.\n28. Bunglung khua, Zomi khuasaat:\nKawlpi gamah mi hong teencil lai in luseite zong na teng uh hi. Luseiten khampat ah khuasat in na min thang hi. Zomi dangte pen luseite nungah hong tung in hongteng uhhi. Zomite kawlpi gamah hongteencilna mun pen Bunglung khua hi ci in hatlangte khang tangthu ah kiciamteh hi.\n29. Zomite kawlpi gam teenhun:\nChin kici zomi pawl Tibet gam pan in honglal suk in Chindwin gam sungah hunkhat sung hong busa uh hi. Tua bang in Chindwin gamah hong teen hun sung in ni suahna lam pan, Shan mite hongkhang in Chindwin gam sungah hong ngualzo hih tuak hi. Tua ciang in zomi pawl kawlpi gam dong in honglal phi uh hihtuak hi. AD 416 kum in Yazagyo khuapi ah Shan miteen hausa ukpi za hong len khin uh hi. Kawlpi gamah zomi leh shan mite a teen khop hun sung in Manipur ten hongsim suk zel hi kici hi. AD 850 hun pawl in Zomi pawlte Tuikang dung zui in tengsuksuk uh a, gunkhawm, kawlpi, Kale kabaw gamsung tengah a teng uh hi ci in Pu Gin Za Tuang in na gen hi. Tua hi a, kawlpi ah Zomite AD 400 leh 800 kikal hun in hong tung hi leh kilawm hi.\n30. Kawlpi gam ki ukna:\nKawlpi gam ki ukna thu lai tawh a kiciamtehna mun na om hi. Yazagyo khuapi ah Shan mite ukpi in amaan hun, AD 416 kum in ukpipa Komonda Raja tapa Saw Kan Twe leh Mohyin khuapi Kata gam ukpipa tanu hong kiteeng uh aa, tua aki pan in Kawlpi gam Yazagyo khuapi leh Kata gam Mohyin khuapi 2 si leh sa tawh hong kizom in, Yazagyo innpi hong hat in, hong minthang hi. AD 639 kum in Manipur ten Yazgyo khuapi hong sim in susia a, tua khuapi min mah pua in Teinnyin ah kituah hi. Tua hun sung mah in Yazagyo innpi Mohyin innpi, Pakan innpite hong kizawl uh a, Yazagyo khuapi hong khauh semsem hi.\n31. Kawlpi gam khuapi kawlpi ah:\nTua bang in kawlpi gamah ukpi ngina hong om ding Manipur in deihlo in khatvei hong sim leuleu hi. Tua ciang in kawlpi gam khuapi pen Yazagyo pan in tuhun Kawlpi khuamun ah ki tuah hi. AD 967 kum in kituahzo in ki um hi. Kum AD 1085 pan 1160 sung Pakan kumpipa Alaungsithu pen Kawlpi innpi ah hawh ngei hi kici hi. Tua bang in Pakan kumpi leh Kawlpi innpite hong ki zawl hun sung in kawlpi innpi lian in hong minthang hi. Tua hun sung in Leitang ee-kah 234 sung khuapi munding in kulhpi tawh akip tak in hong ki uumzo ta hi. Tua hun dong kawlpi gam pen Mohnyin leh Mogaung khuapite mah bang in Kumpi gam khat in ki uk hi. Kum 1364 ciang in Kawlgam ah Ava khua honglian in hongkhang hi. Ava innpi pa Swa Saw Ke, hong lian in, hong minthan hun in Kawlpi innpi leh Mohnyin innpite 2 hong kisia uh aa, tua bang hun hoih hunpha ngah in Ava mangpa in Kawlpi leh Mohnyin innpite sim in Ava innpi ah TO kaisak hi. Tua aki pan Kawlpi gam pen Ava leh Manipurte khut nuai ah om kawikawi hi kici hi.\n32. Kawlpi gam Kawlgam tawh ki gawm:\nMikang kumpiten Englang kumpi nu a ding in siahkhua a zonzon hun mah in Ava kumpipa in zong siah khua mah a zon hun ahihi. 1813 kum in Ava kumpi pan Manipur gam ukpi ding in Marjit Singh koih in Manipur gam Ava ah to kai sak hi. 1814 kum in Assam gamah Chandrakan ta Singh kici mipa in Kumpi za hong ngah hi. A hih hang in gamsung upate thukimlo in tuapa kumpi za pan khia kik uh hi. Chandrakan ta Singh in Ava kumpipa ko a, Ava kumpi in Mahabandula paisak in Chandrakanta singh Assam ukpi za pia in Ava ah To kaisak hi. Tua bangin Manipur gam leh Assam gamteng Ava kumpipa uk sungah a om hunmah in, India gam ah Mikang kumpite in, India gam nisuahna lamah England kumpi nu siahkhuate a khankhan hi. Mikang kumpi ten Assam ukpi leh Manipur ukpite han suah in, thauvui thautang pia in Ava innpi siah demsak hi. Tua Ava kumpipan galkap paisak in, a siahte kimpha sak hi. Tua ciang in Manipur ukpi Chandrakanta singh in, mikang kumpi beel aa, mikang kumpi in Chandrakanta singh mah ukpi in koih kaltang hi. Tua bang in Assam leh Manipur gamte huhau in Ava kumpi leh Mikang kumpi kikal ah kineihna leh kidemna hong om laitak in, kawlgam khanglam ah 1824 kum in mikang gal honglut in, kawl leh mikang kido masak gal hong om hi. Kum 1826 ciangin Kawl leh mikang kido na abei nading in, Yandabo sasuk meek uh hi. Tua sasuk ah Ava kawl kumpi in Assam siah ciahkik sak hi. Manipur gam pan Mahabandula hawlkhiat pa Ghumbeersing Manipur gam hongciah kik in a uk pi za adeih kik leh Ava kumpi in nawngkai sak lo ding hi cihthu zong tua sasuk ah kimeek hi. Ahih hang in India leh Kawlgam gi tawh kisai in tua sasuk ah kician in, kiciamna om tuanlo hi. Yandabo sasuk meek zawh ciang in India kumpi in Yandapo sasuk meek laitak aa, Ghumbeersigh i taanglai a, a Manipur gam teng , Manipur uk sungah kikoih leh hoih ding hi hong nungcih ciangin Kawlpi gamsung Khampat saksiahteng Manipur gamah kikoih a, tua ciang in, India leh Kawlgam gi pen Chindwin gundung hongsuak hi. Tua ciang in Kawl kumpi lungkim lo in hong om a, tua ciang in Kawlgam leh India gamgi vaihawm ding in India kumpi in, Captain Grant leh Lieutenant Pemberton te 2 sawl hi. Kawlgam leh India gamgi vai tawh kisai in sawtpi sung kinial kipauna tampi tak a om khit 1831 kum ciang in, India kumpi sawltakte leh Kawl kumpi sawltakte, Kindat khua ah kituah in, gamgi khen siangna laipi tawh Kale kabaw gam, kawlpi leh Tamu gamteng Kawl Kumpite pia in, kawlgam tawh kigawm sak hi. Tua hun in Khamtung gam pen, a ki uk zo nailo mun pawl in koihlai uh hi.\n33. Kawlpi gam a Zomite nuntak zia:\nZomite kawlpi gam ah a ten lai in, inn 500 dong pha uh hi ki ci hi. Kawlpi gamah hausa kituh in, min le vang ki dem in, Shanmi le Kawlmi te kikal ah, buaina hong om tawn tung hi. Kawlpigam minam dangte tawh, Innpi ah Siahtung , Siahphei, tuktha, khaltha pia in, Kuli aanaa sem uh hi. Khua kulhpi bawlna ah, gammite aanaa tawh ki sem sak hi. Tua ah a kuan zo lo te, a khutmee a khemee peuh ki sattan sak in gimna a tuam tuam ki pia hi ki ci hi. Tua bang a, a ki tansak khutmee bek bek zong taangcilciang khat dim hi ki ci hi. Kawlpi gamah a teen lai un, kum sim in bawng khat ta tawh Langkui mualpi bia uh hi. Kawlpi gam a teeng Zomite sungah beh leh phung a tuam tuam piang khin a, Tedim mi, Falam mi, Khalkha mi pawl, cih bangin na om in tull zong ki khen khin uh hih tuak hi.\n34. Kawlpi gam pan Zomite ki khen:\nKawlpi gam ah Zomite cii tawm in, gual lel hih tuak hi. Minam dang te Siahtung Siahpheei pia uh hi. Ava mangpa in kawlpi ah, Menzi khat koih a, tua pa in Zomite tungah, hehpihna a nei nuam kei hi ci-in, Pu Gin Za Tuang in na at hi. Tua bangin hamsat na a tuam tuam a thuak lah uh ciangin, khamtung gamah, kuamah bat pakpak zawh loh na ding mun zuan in khuasaat in na teeng uh hi. Tua bang a, a lal na ah, a beh beh, a bawng bawng in na lal uh hi.\nZO KHANGSIM NA THU:\n35. Zo suanh khang sim na:\nKawlpi gam singunau khua, Pu Khup Za Thang in Zo khangthu tawh ki sai na kan in, Zo suanh khangsimna Laibu hong piang khia sak hi. Hi Khangsimna Khangtangthu bu pen, Tedim gamah, a masa bel Khangthu ciaptehna khat in hong piang hi. Hih Zo suanh Khangsimna pen, tua sangin a ki cing zaw, a man zaw, hong om ma tengin etkak ding, tukteh kak ding khat a hi hi.\n36. Zo khang:\nZo cihna kammal tawh ki sai in, pawlkhat ih at khin zo hi. Zo suanh khangtangthu bu ciaptehna bang hi leh, Zo pen tumaa khang 26,27 pawl khangluimi khat hi. Pu Gin Za Tuang ciaptehna bangin, Zo pen tanglai Zo innpi pa hi leh, Zo khang pen kum bangzah pha zo ding hiam cih ki tuat zo lo ding hi. Zo leh Ciin Hill kikal ah, khangtampi ki mangngilh ding hi. Ahih kei leh Zo pen, Tedim te Pu a hi ding hiam? Ahih kei leh Zo pen zogam, hiam? Bang hang hiam cih leh Zomi pen leisang munsang a teeng mite cihna zong hi thei hi.\n37. Zo leh Lai:\nTu hun in, Falam gamah Laizo ki ci khua khat om in, khalkha gamah Zokhua ki ci khua min nei khua khat mah om hi. Matupi gamah Zotung mi ki ci beh min khat zong na om hi. Tua a hih man in, Lai leh Zo kammal te pen, Saklam Khamtung gammi te tangkam khat hi cih ki tel hi. Lai pen Tedim in, Eite u le nau, sanggam suah pih te cih na hi in taang kam khat hi. Tua kammal pen kampau mawkmawk na ah ki zang nawn lo a, lakam ah kizang hi. Gentehna in Pu Thual Dai in “Vabang pilbel Laite vontawi aw- mel muhloh a, kulsin zalta ee. Sangsul kanbang’ Zinsul kanthei leng Lai tawh ciam in a kul ah lung e.” naci hi. Falam, Haka leh Tedim pawl nidang i kamzatte tu hun in, Tedimte lakam ahihi. Gentehna in Tedim miten kampau tawh “Leitual” pen lakam in “Sumtual” ci a, tua sumtual kammal pen Halkha miten “Leitual” a cihna kampau ahihi. Tua a hih ciang in, Lai pen pumin pamin hilo hi cih kimu khin hi. Zomite khamtung gamah honglalma hun, hunkhat lai in amau leh amau sungah deihna leh ngaihsutna kibat lohna khatpeuh om in, tua huhau in amau sungah pawl kikhenna om in nopawl kopawl cihna pan eipawl amaupawl cihna kam na om hi leh kilawm hi. Gentehna in, Romancatholic ngeina nial pawl, Protestant thu nial pawl cihbang hi. Tua bang in laimi cih min kilawhna hong piangkhia ahi kha ding hiam cih ngaihsut huai hi.\n38. Khamtungte Pu Ciin Hil:\nPu Gin Za Tuang in zomi innkuan laibu ah anaui abang in na at hi. Mangkangte in khamtung a laakkhit phet in, khangluite kiangah kuami na hi uh hiam? ci in a dot uh ciang in Zomi ka hi uh hi naci aa, napu uh kuahiam acih uh ciang in, kapu uh Ciin Hil hi naci uhhi. Thullai khua Dr. Vum Kho Hau pa Rev. Za Khup in hibang in hong ngensawn theizel hi. Cope sangmang pa in ataktak in napu uh Ciin Hil hi hongci thei tawntung hi ci in hong gen hi. Hih tawh kisai in Dr.JH Cope ciamtehna a om hi.\n“History of Chin hill goes back about twenty generation to a person called Chin Hill, their first ancestor which name bears his decendants as ‘Chin Hill’ and after the annexation, the British called the country’ Chin Hill’ and thei people chin” hibang in Pu Gin Za Tuang genna bang in khamtungte pen Ciin Hill ahihi. Ahi zong in Zomite khamtung gam a lal hun, mikangte hongtun mapek in Zomite pen Chin na ki ci zo hi. Tua chin minpua in, tua chin mite teenna mualtung gamteng “Chin Hill” kici hizaw leh kilawm hi. A hih hangin chin hill suante Chin Hill min puasak in “ Chin” na ci uh zong hi thei hi.\n*( Khamtung cih kammal pen Tibet gam min khat akipua hih tuak hi. Tibet gam pen khen 3 in kikhen aa, tua ah “Kham” cih gammin khat om hi. Tua gam mite pen gal leh sa lam ah thahat hi ci in, Tibet khang tangthu ah kiciamteh hi. Tua mah bang in Pu Gin Za Tuang gen ‘khuakhen’ a cih zong tua bang mah in khua a ‘chen’ gammin khat mah nei uh hi.)\nCIIMNUAI KHUAPI KISATNA THU\n39. Ciimnuai khua Song Thu khuasaat:\nKawlpi gam ukpite kuli aana athuakzawh nawnloh uh ciang in, zomiteng in kawlpi gam nusia in, khamtung gam ah na lal to uhhi. Khamtungah a lal lai un, Falam lam pawlte Song Za in Makai in, Halkha lam a pai pawl Za Hang in maikai hi ci in, Khuangsaite khang tangthu ah kiciamteh hi. Kawlpi gam pan in mi 40 kiciam in Song Thu in Makai in, Ciimnuai khua na saat uh hi ci in Pu Thang Tuan in na gen hi. Song Thu in Makai in Ciimnuai khua na saat a hih man in, Ciimnuai ah Saizang ah Songthu suante na hausa hi.\n40. Ciimnuai tunna suul:\nKawlpi gam pan in khamtung ah a ki lal toh lai in, a zuihna uh suul lam tawh kisai in, ciamtehna atuamtuam na om hi. Pu Thang Tuan ciamtehna ah, Kawlgam pan tuingo dungzui in Thangmualpi kantan in Khul ah, tua pan in Ciimnuai khua na saat uh hi. Gualnamte ahih leh Meiitei gundung zuito in, bualkhua ah na tung masa uh hi. Falam leh Halkha mite pawl in, Meiitei gundung zui to in, Locom ah tung masa uh hi. Tua pan in Halkha pawl paisuak in, Ramtro ah khuapi phut uh hi naci hi. Pu Gin Za Tuang in kawlzang kawlpi gam pan pawl khat in gundung zui to in, Locom ah busa masa a, tua pan in Falam leh Halkha gam sungteng ah kitheh uh hi. Pawl khat in nahtang li zui in, Ciimnuai ah naki busa uh hi, ci in na at hi. Falam mangpi H.N.C. Stevenson in, khamtung saklam gam mite pianna mun pen, tuhun Falam gamsung lumbang leh ngawngam sungteng hisak hi. Hatlangte Pu Sing On in,kawlpi pan in Laihan pimpih khua nasaat hi ci in Hatlangte khang tangthu ah kiciamteh hi.\n41. Ciimnuai khuasaat hun:\nKawlpi gamah pute pate a teen sung in, kawlpi khua kulhpi kibawl hi cih kithei hi. Tua kulhpi bawlhun pen Pakan khuapi ah , Alaungsithu kumpipa khansung (AD 1085-1160) hi. Pakan innpi hongkiam in, Ava kumpi honglian in, AD 1368 pan 1401 sung in Kawlpi gam Ava innpi ah to kai hi. Tua hun sung in Ava mangpa in, Kawlpi gam minzite uksak hih tuak hi. Tua minzi pa aana thuakzolo in zomi teng khamtung lam ah na lal uh hi kici hi. Tua hih ciang in Ciimnuai khua saat hun pen AD 1400 pawl hi leh kilawm hi. Ahih hang in Pakan khuapi hun in, Zomite khamtung gamah a teen khit na thu, tua hun mualsuangte tung pan in kithei hi. Tua hi aa, Pakan khuapi ah Alaungsithu khanhun AD 1085-1160 sung hizaw leh kilawm zaw hi. Mikang hongtun kum in,Ciimnuai khang khang 12 phakhin hi kici hi.\n42. Tedim mite Ciimnuai a mi:\nIh pu ih pa te in lai naneilo uh ahih man in, khang tangthute kam tawh hong kivaikha suk hi. Ciimnuai hun ciangbek na cingzo uh ahih man in, tuhun Tedim mite pen Ciimnuai pan i piang hi ci in, na gen uhhi. Ciimnuai khua ah khang 4 sung bang hongteen khit uh ciang in, mi hong pawlcingta uh hi. Tua ciang in a beh abeh in, abawng abawng in gamthak leithak zong in, Ciimnuai khuakiim khuapaam ah hong kitheh masa uh hi. Ciimnuai khang khang 4 na, Suantak in tuhun Saizang gam sihkhuk deek ah khua hongsat hi. Zo pawl in Baalzang Tedim tuinaak ah khua hongsat uh hi. Ciimnuai pan Paakzangkhua, Dimpi khua, Teizang khua, Vangteh botung, cih khuate hong saat uh aa, damdam in Tedim gam sungah hongki phalh uh hi. Tua ahih man in, tuhun Tedim mite pen Ciimnuai a mi i hihi.\n43. Behnam min pianna:\nCiimnuai khua saat khit khang 4 hunsung in, Ciimnuai khuapeem, Ciimnuai khuakeh khuate hongpiang hi. Khuakhen pan kawlzang hunsung in Pumin pamin pua in behnam minpawl piangnuam leh piangkhin thei hi. Tuhun in Ciimnuai a mi Tedim mite sungah behmin 200 valbang om hi ci in kiciamteh hi. Tua behminte ah Pumin pamin a om mah bang in, teenna munlehgam min zong na om hi. Gentehna in Saizanggam, Sihzang khua ateenna uh min pua in, tua Suantak bawng pawl Sihzang kici hi. Pu Song Put minpua in, tua i suanteng in Songpute cihmin pua uh hi. Ciimnuai khua peem hun in ihpu ihpate lo zuan in, munkhat pan munkhat ah pai kawikawi in, a lo zuatna peuh a khua uh hi in, a lobukte a inn uh hipah hi. Ciimnuai khang 9 hun bang ciang in, a kip a kho in khua hong kiteng a, tua hun ciang in beh khat leh beh khat, khua khat a lianzaw a hauzaw hong kidem in, min leh vang hong zong ciat uh hi. Tua hun ciang in, nam neihna lungsim hong khang in, pu min pa min kilawhna pawl hong piang hi. Gentehna in, Kalzang ah Suante hongliat ciang in a pu Gen Zo min tawh hong ki min lawh pan uh hi. Dimpi ah naulak behmin a pian zawh pek ciang in El Thuam min tawh Elthuam suanteng hong ki minlawh pan uh hi. Kalzang phaipi ah, Hangsum hongliat ciang bek in Buansingte min hong kidawk in, Hangsum i tuu hong kici uh hi. Tua bang in behmin tuamtuam hongpiang a, tuate lak ah Suante, Naulak, Tomu, Buansing cih behminte hong kilang hi.\n44. Naulak, Suante, Tomu, Buansing kigawmna, Suangpi khua:\nSuante tuupa Pu Suan Kai in Phaipi pan Kalzang khua nasaat in suante min Suante beh na kipsak hi. Naulakte pute in, Dimpi khua nasaat in, El Thuam khansung in naulak min na kilo hi. Gen Zo tuu Muang Suak in, Kalzang pan Tomu min na ngah in a go a luumzo pa khat hongsuah ciang in, Kaih Thang i tuu kici in, Tomu khang na pan hi. Tua bang in naulak mi El Thuam i tuu Zong Tuang, Suante mi Gen Zo i tuu Lam Kip, Lam Tuang, Ngiak Tun, Tomu mi Kaih Thang i tuu Ngah Thang, Buansingmi Hang Sum i tuu San Hong hibang in na piang uh hi. Hih pasal 6 teng in pasal ci in, pumin pamin sial in, Suangpi khua naphut uh hi. Hih pasal teng in, Suangpi mi na piangsak hi. Hih pasal teng in amau leh amau in, Suangpi khua siam te in na piang uhhi. Tua bangin Naulak, Suante, Tomu, Buansing beh namteng kigawm in Suangpi a hihi. ( Hih Suangpi khuasaat tangthu pen Pu Thang Kam hong genna bang hi aa, tua ah Tomute Ngah Thang hi lo in, Dong Ngen hizaw hi. Ahih hang in khuatual phuisamna ah Hum Tawng khuasaat, Ngah Thang khuasaat kici hi.)\n• Khuakhen cih pen Pu Gin Za Tuang in, Gunkhawm hi ci in ciamteh hi. Tuhun in Tibet gam sungah tuabang gammin a omna kimu hi. Tua hi a, tua tangthu a khua khuamin gammin pawl pen Tibet gamsung khuamin leh gammin pawlzong hi thei hi.\n• Tanglai Chin kumpipa in Sengam sungah kulhpi khat bawl a, tua ah gammite khuatha aana tawh zang aa, gammite in ngimna tampi ngah hi, ci in Sengam tangthu ah kiciing hi. Tua Sengam Chin kumpi khanhun sungthu a ki gen zong hithei hi. Kawlpi khua pan Khamtung ah a na paitoh hun pen tua Alaungsithu khanhun sungmah hih tuak hi.\n(Hih teng pen Suangpi Mualsuang laibu page1 pan 11 na sung hi.)\nSUANGPI MUALSUANG (1931-1981) Laibu. Taangthu Thuluui/Articles\nItem Reviewed: Suangpi Mualsuang (Laibu). Khen Khat Na SUANGPIMI PIANNA THU. A gelh - Sing Khaw Khai Description: Rating: 5 Reviewed By: Cinpu Zomi


url: =Kammal kilawm pawlkhat (azom 21 July 2015) :: ZOMI DAILY\nposted on 22 July 2015 at 8:05 pm Lomkholna: Article, DavidTuang\nMite’ tungah kinga kei in. Amaute puk leh na puk ding hi. Pasian tungah kinga in. Pasian puk ngeilo hi.\nLungsim leh pumpi ki-uk zawh lohna pen, haksatna leh gimna lianpi khat hi gige hi.\nNi tumin khua hong mial a, khua hong vakin zingni hong suah zelna thu na theihsa ahi hi. Na nuntakna pen, lungkham haksatnate tawh hong kidim den lo dinga, gualzawhna khuavak hong taangin, nopna zingni hong suah hun hong om ding hi. Lungkia ken!\nNangma kicin lohna tungah kinga kei in. Na thanem den lel ding hi. Nang hong neipa(Pasian) kicin’na tungah kinga zaw in. Tua in; na thanemna tha hong dimsak ding hi.\nLungnop khamuan’na taktak pen Pasian’ sung bekah om hi. Tua Pasian a om manin lungnop khamuan’na anei ihi kei a, tua Pasian i neih manin tua lungnop khamuan’na anei ding ihi zaw hi.\nMite’n thupi hong sak ding zong uthuai a, Pasian in thupi hong sak ding uthuai zaw lai hi. Mite’n thupi hong sak ding ciang tawh nungta loin, Pasian in thupi hong sak theih nading hanciam in kisin in.\nLeitung pumpi sihna a kipelh theih loh hangin, Kha sihna kipelh thei hi. Tua kha sihna bangci kipelh theih ding hiam na cih uh leh, Jesu Khris Gumpa leh Topa in umin san’na tawh tua kha sihna kipelh thei ding hi.\nPrevious: Siangtho ~ Hau Za Cin\nNext: Zomi ading in Zomi\nZomi nungak Rossy Zomi ~ Zomi Quavadis\nKha Pumpi (Spiritual body)


url: =27 April 2019. Sabbath 17na Pasian’ Thupha-te A Hong Luanna ~ MUC\n27 April 2019. Sabbath 17na Pasian’ Thupha-te A Hong Luanna\n27 April 2019. Sabbath 17na\nPasian’ Thupha-te A Hong Luanna\n“A topa in nasem tungah “ a dik, thuman nasem pa aw, tawmno khatah citak nahih manin a tampi uk dingin nang kong koih hi. Na topa tawh nopsakna sungah na om ding hi” Matt. 25: 21.\nNeihlelamh hauhna pen Pasian’ thupha hi, ci-in na ngaihsun ngei hiam? Nasep hahkatna tungtawnin zong mihau tampi om hi, ci-in na ngaihsun hiam? Ahi zongin na khempeuh Pasian kiang pan hong pai hi.Amah in na khempeuh Piangsak Pa hi. Tua hi-in na khempeuh Ama aa hi. I nunna zong Ama thupha hi.\nTalent thugentehna in Pasian’ hong piak thupha, nate limtak kemcing, zeek siam ding kisam ahihna thu hong hilh hi. Pasian gam tangzai nading, Ama minthan nadingin zat ding kisam hi. Pasian in thupha hong piak ciangin muanna tawh hong piak, hong kepsak hi zaw hi. Tua thupha-te a hong piakkhong hi. Piaknopna lungsim tawh piakna tungah Pasian gam hong kiphut hi. Pasian gam sungah i piakna tungtawnin Ama sungah picingin, kikhangto ding hi. I ngah thupha-te zang lo-in, selcip lehang midangte aa dingin thupha hi thei lo ding hi. I piakkhiatna tungtawnin ngahna hong khang semsem hi.\nTopa hong piak thupha tawh bang na sem hiam? Ama gamzai nading leh ama minthan nadingin i zang hiam? Midangte phattuam nadingin i zang hiam? Topa hong piak siamna, neihlelamh thupha-te Topa’ deihna bangin zang lo-in, huaihamna dingin i zang hiam?\nThuumna: Topa hong piak thupha-te zangin Ama gamzai sak ni.\nThungetna: Topa aw, na khempeuh nong pia-a, na thupha-te hangin lungdamna kong ko uh hi. Na gam aa ding leh mite aa dingin thupha hi dingin hong zang in. Amen.


url: =Zogam thuthang (Zogam news) ~ 07 December 2014 :: ZOMI DAILY\nposted on 6 January 2015 at 8:48 am Lomkholna: News, Zomi, ZomiTimes\nChin State Innpi Khawmpi 1/2014 Kinei: Chin State Innpi in December 2, zingsang nai 10:00am hunin 2014 kum aa dingin akhatveina 1/2014 Innpi khawmpi bawl uhi. Chin State CM U Hung Ngai, Innpi ukpi Pu Hau Khen Kham leh State MP 18 kah uhi. Hih khawmpi ah U Ning Nai (Sipen Mangpi) in Innsiah, Leitangsiah, tuisiah, meisiah, mawtawsiah tawh kisai Siahliau lak dingzah pulakna bangin kipsak uhi. Paletwa kuangluimun-2 pan state MP U Nan Saih in thusun thupi khat neiin kikipsak hi cinapi athusun banghiam cih kitheilo hi. qMyanmar Forward 03 Dec\nKalaymyo Ah Galkapmangpipa Hong Zin: Kalaymyo ah Kawlgam Galkapmangpipa Sr. Gen. Min Aung Hlaing hong zin hi cih thu kiza a., bangvai hiam cih kitheilo hi. Tuma zekin NW commanding officer zong hong zinkhin hi. Hih hong zinna pen Kachin KIA phualpi Laiza ah\nCNF galkap 2 leh adang 23 si-in 20 val aliamna thu tawh akimemat kha ding hiam ci-in Kawlpi khuasung mite agen om hi. Kalay Dahkahsah(Regional Commanding Office)leh Sahkahkhah (Operation Commanding Office) ah posting thak angah Computersiam galkap san3 ngahte 20 tuak hong tunga, Zomi sungah Sgt. Lian Suan Kim(s/o Nang Lam Mang Chairman, Co.op-Tedim) in Tedim ngah a, alawmpa in Battalion 87 ngah hi cih kiza hi. qZT\nKalaymyo Khuasung Kipuahpha: Kalaymyo pen Sagaing Region (Upper) khuapi dingin kumpi in nasia takin puah a, tuin Bogyoke Aung San Lamlianpi pen pi100 lampi dingin lamkim lampam platform khempeuh phiatin kibehlap hi. Nursing School zong Leipi khang, Mawtaw gate-2 gei ngakhuk (1974-Galkapte laksak) mun ah kilam dinga, Company 5-Myo Myat Myanmar (M4), SuhSianTun, Kaung Si Hein, Kaung Thit Hein, Bung Myat Phiu in contract ngah hi. Suh Myat Tun company in Sanginnpi Dawl3 pen teng 695, M4 in Numei Hostel Dawl 3 pen teng 366 tawh Tender ngah hi. Leitangeka 5 pha-a, Siate Inn, Anhuanbuk zong kilam ding hi. Kalaymyo ah Kalay Science & Arts University, Kalay Technology University, Kalay Computer Unirersity om khin a, Nursing University zong kibehlapin Khutsiamsinna sang zong kilam lai ding hi. Khuapithak zong kisat a, tua mun ah Apatment Building tampi lei theih dingin kilam ta hi cih thu kiza hi. qLKK\nSakhangyi Han ah Sang Kilam: Sakhangyi khua ah Tan 4 sanginn ding, Hanmun ah kilam a, khuamite in khuamite neihsa hanmun hi ci-in nial uhi cih kiza hi. 2000 kumin khuami neih form-105 kingahsa hi-a, 1946-47 kum pekin Hanmun akizangsa hi-in, tuni dong kivui napi, Hausa pawlkhat in zuaksim uhi ci-in khuamite in gen hi. U Mya Tun in azuaksimte hong kansak un ci-in aki-awng hi ci hi. District Adm. Officer U Mg Htoo in khuami leh aleite lai tawh azum ah sam a, Hanmun hi acite thu dong nawnlo-in innlamsate phel un ci-in thupia hi ci-in Hausalui U Khin Mg Lwin in gen hi. Hih sangpen Myone Adm. Officer, TEO leh Leitangzum officer phalna tawh kilam hinapi District Adm. Officer in thei keng ci hi ci-in Kalaynews ah kisuh hi. U Aung Thua in U Sai Tin Mg Ni kiang ah tong 50 x 60 pen teng 3.5 tawh ka lei hi ci a, U Mg Htoo in sanginn lam nawn kei un ci-in thu pia hi ci hi. Kawlpi khuasung Han Mun 10 zong pawlpi neihsa – form 105 ngahkhin taleh DAO leh Sipenzum pan kumpi project hi ciin phiatsakin Santa Hanmun ah Tan IO sang 4na lam kipan hi. Tahan Tuiphumte Han pen apawlpi in 1960 kimin aneih aleisa, form-105 ngahsa hi-a, Santa Han zong 1992 kum pawlin Pinlong Vengpi (tun Pinlong, Tat Oo, Tazin, Channih Aungsi veng 4 kisuah) leh Aungthitsa-Niangpinta Christiant kivuina ahi hi. Akim akiangte hampha hi. qKalaynews, ZT\nPlanetshaker Pawl Tedim Leh Kawlpi Ah Kilok Ziahziah: Australia pan Planetshaker Music band leh Evan.Tim Hallte Kawlpi ah Dec. 2 ni hong tunga, mi tampi in dawnin vanlengtual mai ah sa ngeingai hi. Dec. 3 ni-in Tedim ah Mawtaw 4 tawh paito ngengngang a, Leitawhtan ah Cycle 50 leh Mawtaw 10 in dawnin zolam tawh muak a, vaimuaknahanla sa-in zodial khattek ki-oksak hi. Siapi Nang Lian Kap -Timothy Sang (EBC) ah Australia zinte tungin CMBC-Cope Jubilee Hall ah kikhopna kinei a, Bethel AG ah Kawlpi zinteng tung hi. Mipi kikhawm 10,000 pha dingin ki-um hi. Dec. 5-7 Kalaymyo -Tahan tualpi leh Dec. 9 – 10 MCC Hall ah zai ziahziah lai ding uhi. qGo ZaNang, AMC\nKawlgam RC Tunzawh Kum 500 Cin Pawi Kibawl: Yangon St. Mary RC biakinn leh Thuwanna Bawhlungtual ah R.C pawlpi Kawlgam tunzawh kum 500 cinna nasia takin kibawl hi. Protestant – Baptist Kawlgam atunzawh kum 200 hipan a, Baptist mimal teng4 val pha hi. RC pawlpi pen teng7 kim pha hi ci-in Father Go Lian in suah hi. qZominam\nPrevious: Minam kemcing upadi hangin buddha biakna hilo biaknadang te linglawngsak\nNext: Hehpihna le Khuangaihna (Grace and Mercy) ~ Suangh Dal


url: =USA, Tulsa pan Nu Niang Khan Mang (Lailo, Gualnam) in hongnusia :: ZOMI DAILY\nposted on 10 October 2021 at 9:12 am Lomkholna: Dahpihna, Lailo, News, ZIUSA, Zomi\nMangpha Nu Niang Khan Mang @ Mang Nu (Kum 50) Gualnam Beh – Lailo khuami Tulsa, Oklahoma State aa ateng Pa Peter Thang Sawm Lian ii Zi, Nu Niang Khan Mang @ Mang Nu in abeisa October 7, 2021 in Cancer natna tawh hongnusia chih thu izak man in ZIUSA kipawlna mintawh dahpihna i pulak hi.\nNu Mang Nu pen Zomi te kipawlkhopna Zomi Innkuan Oklahmoma ah member khat leh ZIUSA Genvai member pom ni 1/31/2015 pan active member khat ahih manin thumeilet/policy zuiin (100%) Death Benefit $15000 kipiakhia dinga paakkual $150 man khat tawh zong mangpha khakna kinei ding hi.\nNu Mang Nu luanghawm tawh anunungpen hunzatkhop ding hong tungding Monday October 11, 2021 12:00pm in (FEMC) pawlpi makaihna tawh, Calvary Cemetery Funeral Home Chapel ah Funeral Service bawl khit ciang, Rev.Dr. Cin Khaw Kham in vuina nei ding hi.\nNu Mang Nu hong nusiatna hang adahakap alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Secretary of Genvai, Zomi Innkuan USA, Inc.)\nIh Pawlpi in ih it mahmah WM makai, (Nu Niang’ Khan [email protected] Kum-50) tawh Pawlpi hun gelna te:\n1. Friday: 7:00p.m FEMC Biakinn\n2. Sunday: 6:00p.m FEMC Biakinn\n3. Monday: Sihvui hun geelna\n– A hun:12:00p.m\n– A mun: Calvary Cemetery\n3612 E 91st St S\nPrevious: Zomite hopihna ~ Rev. Dr. Pau Khan En\nNext: Breaking News: US gam sungah van man khang khang lai ding